Bivši državni sekretar Poledica negirao da je nameštao javne nabavke: „Potpisao bih isto i sad“ - KRIK\nObjavio/la KRIK.rs 19/06/2021\nMiodrag Poledica, bivši državni sekretar u dva ministarstva, negirao je juče na sudu da je vršio zloupotrebe sa javnim nabavkama u državnoj firmi „Infrastrukture železnice Srbije“ za šta je optužen sa još pet osoba. Poledica je rekao da nije tačno „apsolutno ništa za šta ga tužilaštvo tereti“.\nBivši državni sekretar je u svojoj odbrani negirao navode iz optužnice i objašnjavao kako je došlo do sporne javne nabavke.\n„Apsolutno ništa nije tačno vezano za mene“, rekao je on juče u sudnici.\nNjega Tužilaštvo za organizovani kriminal tereti da je, dok je bio državni sekretar u Ministarstvu građevinarstva, saobraćaja i infrastrukture zloupotrebio službeni položaj i pomogao tadašnjem direktoru „Infrastrukture železnice Srbije“ Miroljubu Jevtiću i njegovom saradniku Branimiru Alimpiću da nameste jednu javnu nabavku.\n„Ja nisam imao svest da Jevtić i Alimpić izvršavaju krivično delo, niti sam znao da im pomažem u tome, a nemam svest ni sada“, istakao je on.\nDirektor „Infrastrukture“ Jevtić optužen je da je sa svojim saradnicima namestio javnu nabavku na rekonstrukciji Pančevačkog mosta i obezbedio da posao dobije jedna privatna kompanija.\nPoledica je, kako tvrdi tužilaštvo, na Jevtićev zahtev sastavio dopis i naložio hitno pokretanje tendera za sanaciju dela Pančevačkog mosta, iako za to nije imao ovlašćenje, i tako stvorio uslov da se posao dodeli unapred dogovorenoj privatnoj kompaniji.\nOn je u sudnici ispričao da je ministarka Zorana Mihajlović koja je vodila njegovo ministarstvo, nakon što se u Đenovi 2018. srušio most kada je poginulo oko 40 ljudi, naložila da se napravi radna grupa koja će proveriti stanje svih mostova u Srbiji dužih od sto metara. Posle sastanka te grupe, kom on nije prisustvovao, kako je rekao, stigao mu je mejl u kome je traženo da se hitno uredi Pančevački most. U vezi sa ovim poslom mu se obratio i Jevtić.\n„Kada mi se Jevtić obratio sa predlogom da se napravi dopis, meni je to bilo sasvim normalno. Da se krene u posao… Logično je bilo da se omogući da radovi što pre počnu, a ne da formalnost koči posao“, rekao je Poledica o spornom dopisu.\nOn je dodao da nije tačno da je to uradio bez ovlašćenja jer je devet godina bio državni sekretar kao i da je sudu dostavio taksativno navedeno šta je smeo da radi na toj funkciji.\nRekao je i da sanacija bilo kog mosta spada u hitne poslove zbog bezbednosti.\n„Sagledavajući sve te okolnosti, savesno i odgovorno tvrdim da sam to potpisao i potpisao bih ga i sad“.\nMeđutim, kada ga je sudija Snežana Jovanović pitala koliko dugo je stanje na Pančevačkom mostu bilo loše, on je rekao da se i ranije znalo za to – otprilike od 2015. godine.\nNa pitanje zašto se toliko čekalo da na sanaciju iako se znalo da je stanje loše i zbog čega je odjednom postala hitna – Poledica je odgovorio da to nisu dozvolili budžet i „razna“ ograničenja.\n„Mislili smo da smo uradili dobar posao, a sada smo poniženi zbog tog posla u svakom smislu, što karijerno, poslovno, lično…“, istakao je.\nZoran Stanojević, direktor privatne kompanije koja je dobila ovaj i ostale poslove koje tužilaštvo smatra nameštenim, takođe je negirao krivicu. On je izneo svoju odbranu ali se manje bavio poslovima za koje je optužen. Naširoko je pričao o istorijatu kompanije i poslu kojim se bavi, pa ga je sudija opomenula.\nNastavak suđenja je zakazan za septembar.\nPodsetimo, državni sekretar Miodrag Poledica uhapšen je u februaru prošle godine sa još četiri osobe zbog sumnje na zloupotrebe sa javnim nabavkama u državnoj firmi „Infrastruktura železnice Srbije“. Tadašnji direktor ovog preduzeća Jevtić, kome se zajedno sa njima sada sudi, uhapšen je mesec dana ranije zbog sumnje da je primio mito od 10.000 evra. Njemu se u odvojenom postupku sudi i zbog toga.\nTužilaštvo je protiv Poledice i ostalih podiglo optužnicu u kojoj navodi da su od avgusta 2018. do maja 2019. godine namestili tri javne nabavke i tako obezbedili da posao dobije jedna privatna kompanija. Miroljub Jevtić, Branimir Alimpić i Predrag Ćurčić iz „Infrastrukture“ su optuženi da su zloupotrebili službeni položaj, a Poledica da im je pomogao u jednoj nabavci.\nObrazac za sva tri posla bio је sličan – rekonstrukcije su bile „hitne“, što je omogućavalo da se da se nabavka sprovede brzo, i po pregovaračkom postupku u kome naručioci sami biraju kome će ponuditi posao. Tužilaštvo tvrdi da su optuženi nezakonito dogovarali ko će dobiti posao tako što su uslove nabavke unapred slali firmi da bi ona dala najbolju ponudu, stvarali lažnu konkurenciju i nisu poštovali tržišnu cenu.\nVrednost ovih nabavki iznosi blizu 400 miliona dinara državnog novca.\nOsim dokumentacije i svedočenja, među ključnim dokazima su i prisluškivani telefonski razgovori, presretnute poruke i mejlovi.\nU jednom od prisluškivanih razgovora, direktor „Infrastrukture“ Jevtić obaveštava Stanojevića, direktora firme koja je dobijala poslove da treba da se rade tuneli na putu Kraljevo-Raška, a Stanojević mu odgovara: „Trljamo ruke“, piše u optužnici.\nOni su se unapred dogovarali i računali kolika bi bila cena radova, a u zvaničnoj dokumentaciji su je podizali, tvrdi tužilaštvo.\nPoledica je i posle hapšenja zadržao funkciju državnog sekretara u Ministarstvu građevinarstva, saobraćaja i infrastrukture. Kada je krajem prošle godine Zorana Mihajlović, koja je bila na njegovom čelu, postala ministarka rudarstva i energetike, Poledica je prešao sa njom na mesto zamenika ministra. U martu ove godine otišao je sa te funkcije i postao jedan od izvršnih direktora u javnom preduzeću „Putevi Srbije“.


Rečnik beogradskih toponima u slengu - Kod Konja\nLokacija broj jedan za sastajanje u Beogradu, za ljude koji nisu iz Beograda i ujedno najnepraktičnije mesto za tu namenu (zbog toga što se osoba koju tražite izgubi u masi drugih koji se međusobno traže). Naravno, to je i omiljeno mesto za početak i završetak većine demonstracija, protesta, mitinga, besplatnih koncerata I sličnih mnogoljudnih manifestacija, tako da pre nego što Vam neko zakaže sastanak “kod konja” proverite ima li kakvih najava u medijima. Inače, po ugledu na Pikadili Cirkus (u redu, Seeerkus) u Londonu koji je tu tradiciju i započeo, u večernjim časovima ovo je 80ih i 90ih (a i danas) među omiljenim mestima za “bleju” alternativnije omladine Beograda (raznih supkulturnih opredeljenosti).\nKod konja je ni manje ni više nego Trg Republike, a Konj pripada statui Kneza Mihajla Obrenovića (delo Enrika Paca poznatog italijanskog vajara iz XIX veka). Pošto je voljeni Knez ubijen (kao i većina kvalitetnih političara u potonjoj Srbiji), at (tj konj) na kome sedi je sa jednom uzdignutom nogom (prema urbanoj legendi o važećim vajarskim konvencijama), dok licem gleda prema staroj Srbiji. Na pedestalu su oslikani važni događaji iz njegove vladavine, odnosno doprinosi kojima je zadužio generacije koje danas žive na ovim prostorima. Kod Konja je ujedno i najcentralniji deo grada. Tu se nalaze i dve najvažnije kulturne institucije Srbije: Narodno Pozorište (zaista najbolje u Beogradu) i Narodni Muzej (za koji se nadamo da će okončati renoviranje do kraja trećeg milenijuma).\nOtkako je Beograd dobio milenijumski sat od hromiranog čelika i stakla (koji se u ostatak arhitekture uklapa kao krdo besnih pingvina u savani), blago izdvojen od vreve koja vlada kod konja, većina Beograđana će Vam tamo zakazati sastanak tj. "kod sata".\nŠto se apartmana u ponudi RENTASTANA tiče, KOLARAC je bukvalno kod konja. PARIZ je na 3 minuta šetnje, TRG na 3 i po, a PRAG i PALAS na nekih desetak.


Pobede Klipersa i Vašingtona u NBA ligi\nBeta 4. februara 2021. 08:45\nKošarkaši Los Andjeles Klipersa pobedili su noćas Klivlend sa 121:99 i ostvarili 17. pobedu u NBA ligi.\nKliperse je predvodio Pol Džordž sa 31 poenom, šest asistencija i četiri skoka. On je ubacio osam „trojki“ iz devet pokušaja, a njegova ekipa postigla je 20 „trojki“ iz 34 pokušaja.\nKavaj Lenard u pobedi je učestvovao sa 24 poena, šest skokova i tri asistencije, Lu Vilijams sa 15, a Serž Ibaka sa 14 poena. Ivica Zubac dodao je 10 poena i 16 skokova.\nKlipersi su jedina ekipa u ligi ove sezone koja nije pretrpela dva uzastopna poraza.\nU ekipi Klivlenda najefikasniji je bio Kolin Sekston sa 27 poena uz pet asistencija, Darijus Garland postigao je 23, a Andre Dramond 13 poena uz pet skokova.\nKošarkaši Vašingtona pobedili su Majami sa 103:100 i ostvarili petu pobedu u sezoni. Ekipu iz Vašingtona predvodio je Bredli Bil sa 32 poena, osam skokova i četiri asistencije. On je postigao najmanje 25 poena u svakoj od 17 utakmica koliko je odigrao i postao peti igrač koji je takvim nizom počeo sezonu, a prvi od Rika Berija, koji je nizom od 25 mečeva počeo sezonu 1966/1967.\nU ekipi Vašingtona, koja je nadoknadila 13 poena zaostatka u drugom poluvremenu, Deni Avdija postigao je 13 poena, Rui Hatimura 11 poena, devet skokova i pet asistencija i Davis Bertans 11 poena. U ekipi nije bilo Rasela Vestbruka, koji ove sezone nijednom nije odigrao dve uzastopne utakmice.\nU poraženoj ekipi najefikasniji je bio Tajler Hirou sa 20 poena, Džimi Batler postigao je 19 poena, uz devet asistencija i osam skokova, a Bem Adebajo 17 poena, uz 11 skokova i šest asistencija. Goran Dragić dodao je 10 poena.\nKošarkaši Dalasa pobedili su Atlantu sa 122:116 i prekinuli niz od šest poraza. Dalas su predvodili Luka Dončić sa 27 poena, 14 asistencija i osam skokova, Kristaps Porzingis sa 24 poena i 11 skokova i Tim Hardavej sa 22 poena. Srpski centar Boban Marjanović nije igrao.\nU timu Atlante najbolji je bio Džon Kolins sa 35 poena i 12 skokova, Kevin Huerter dodao je 21 poen, 10 asistencija i pet skokova, Trej Jang 21 poen i devet asistencija, a Danilo Galinari 19 poena.\nKošarkaši Milvokija pobedili su Indijanu sa 130:110 predvodjeni Janisom Adetokunbom koji je za 31 minut ostvario tripl dabl učinak od 21 poena, 14 skokova i 10 asistencija. Bobi Potis postigao je 18 poena i i mao je devet skokova, a Donte Divinćenco dodao je 16 poena.\nU ekipi Indijane istakao se Domantas Sabonis sa 33 poena, 12 skokova i šest asistencija. Džastin Holidej utakmicu je završio sa 15 poena i osam skokova, Dag Mekdermot sa 13 poena i sedam skokova, a Malkolm Brogdon sa 12 poena.\nU ostalim utakmicama Filadelfija je pobedila Šarlot sa 118:111, Njujork je bio bolji od Čikaga sa 107:103, a Oklahoma od Hjustona sa 104:87. San Antonio je pobedio Minesotu sa 111:108, Nju Orleans je pobedio Finiks sa 123:101, dok je Sakramento pobedio Boston sa 116:111.


Uspešan završetak Lige budućih šampiona Featured\n- Napravili smo veliki iskorak u odnosu na prošlu godinu. Pre svega, značajno smo povećali broj učesnika samim tim što je ovog puta Liga budućih šampiona organizovana za decu do osam i do 10 godina. U konkurenciji hokejaša do osam godina učestvovalo je sedam ekipa i preko 80 malih hokejaša koji su ukupno odigrali 35 utakmica, dok je u kategoriji do 10 godina učestvovalo osam ekipa, među kojima i jedan ženska, sa preko 70 igrača koji su odigrali ukupno 40 utakmica. To su zaista lepe brojke na koje možemo da budemo ponosni. Time ćemo za par godina u značajno meri proširiti bazu bez koje je nemoguće graditi budućnost - počeo je priču Vojin Koljenšić idejni tvorac i koordinator Lige budućih šampiona i potom dodao:\n- Naš osnovni cilj kroz ovu akciju bila je masovnost, da što više klinaca zainteresujemo za hokej i mislim da smo u tome uspeli. Rezultati utakmica se nisu beležili, jer je rezultat bio potpuno u drugom planu, a ova akcija se može smatrati velikom pobedom hokeja u Srbija i nešto što je veliki zalog za budućnost.\n- Nastavićemo sa realizacijom ove akcije, ali na tome se nećemo zaustaviti. Želja nam je da sledeće sezone organizujemo i ligu za decu do 12 godina koja bi imala takmičarski karakter kako bismo zadržali kontinuitet koji je jako važan. Takođe, posebnu pažnju moramo da posvetimo stručnom radu i metodici treninga u mlađim kategorijama. Uz pomoć spomzora obezbedili smo opremu, u značajnoj meri smo omasovili hokej i ono što nam je sada najpotrebnije je stručni rad sa tom decom među kojima ima talenata - rekao je Koljenšić i na kraju poručio:\n- Veliku zahvalnost dugujemo Erste banci koja je podržala ceo ovaj projekat. Takođe, moram da pohvalim Crvenu zvezdu i Partizan koji su zajedničkim sredstvima kupili specijalnu ogradu kojom se led deli na tri terena i time su u značajnoj meri poboljšali uslove za održavanje Lige budućih šampiona - zaključio je Koljenšić.\nMore in this category: « Trijumf hokeja u Ligi budućih šampiona\tSubotičani blistali na međunarodnoj sceni »


Sve što vrućina radi ljudskom telu – Radio Televizija Novi Pazar\nJuly 1, 2019 Biljana Veljovic Boricic 133 Views\nEvropa doživljava rekordni toplotni talas. Na hiljade njih širom planete umire od raznih bolesti uzrokovanih vrućinom.\nŽestoki toplotni talas koji je zahvatio veći deo Zapadne Evrope prizvao je uspomene na leto 2003. godine, kada je na kontinentu umrlo na desetine hiljada ljudi.\nVeoma vreli periodi nisu neuobičajeni u Evropi, ali se retko pojavljuju ovoliko rano tokom leta. Hitna pomoć je u stalnom stanju pripravnosti kako bi se izborila sa tekućim izazovima.\nAli velike vrućine nisu pogodile samo Evropu – više od 100 ljudi umrlo je u Biharu u severnoj Indiji, gde su temperature prošle nedelje prešle 50. podeok.\n„Starije osobe, bebe i deca, trudnice, fizički i radnici koji rade na otvorenom, sportisti i siromašni skloniji su tome da više pate od vrućina”, prema Svetskoj zdravstvenoj organizaciji.\n„Ako se temperatura oko nas zadrži na duži period negde oko zdrave unutrašnje temperature naših tela, to onda postaje opasno”, kaže doktor Davron Mukhamediev, koordinator zdravlja za region Evrope pri Međunarodnoj federaciji Crvenog krsta i Crvenog polumeseca (ICRF).\n(Izvor – Ambulanta Sent Džon, Velika Britanija)\nBBC News | Svaminatijan Natarajan – BBC S\n← Pušten u saobraćaj obnovljeni deo puta od Batrovaca ka Šidu\nKRILI CIGARETE U KUĆI U NOVOM PAZARU: Poreska policija zaplenila skoro 32.000 paklica →


Utvrđivanje pozicija Beograda i Prištine\nAnamari REPIĆ Iva MARTINOVIĆ Nakon najava srpskih zvaničnika da će zasedanje generalne skupštine UN u Njujorku iskoristiti za diplomatsku ofanzivu kako bi obezbedili podršku politici Srbije prema Kosovu, postavlja se pitanje da li taj pokušaj može imati bilo kakav uticaj na stavove svetskih zvaničnika kada je reč o budućem statusu Kosova. Članovi Pregovaračkog tima Kosova izjavili su danas da će na direktnim razgovorima o statusu Kosova sa delegacijom Beograda ponoviti stav da nezavisnost Kosova nema alternativu i odbiti svaku ideju o novim odnosima sa Srbijom. Predsednik Kosova i predsedavajući tima Fatmir Sejdiu rekao je da je Priština spremna za nastavak pregovora, ali da se ni ovoga puta ne očekuje dogovor a ni približavanje stavova izmedju Prištine i Beograda.\nPredsednik Srbije Boris Tadić i šef diplomatije Vuk Jeremić već su otputovali u Njujork, gde će, kako je najavljeno, razgovarati sa nizom lidera zemalja iz celog sveta, a srpski premijer Vojislav Koštunica i ministar za Kosovo Slobodan Samardžić u Njujork stižu u sredu.\nOva "diplomatska ofanziva biće prilika da Srbija svim članicama UN još jednom iskaže svoju privrženost i značaj poštovanja Povelje UN", rečeno je u delegaciji predsednika Srbije. Boris Tadić obratiće se generalnoj skupštini UN, u četvrtak 27. septembra, dan uoči prvih direktnih pregovora Beograda i Prištine.\nDa li će srpska diplomatija nešto promeniti u Njujorku i da li još uvek postoji manevarski prostor za bilo kakve promene i uticaje? Sonja Liht iz spoljnopolitičkog saveta Ministarstva inostranih poslova Srbije smatra da su aktivnosti srpskih zvaničnika u izvesnoj meri zakasnele, ali da ipak mogu imati određeni značaj u krugovima UN:\n“Ne toliko u smislu, da tako kažem, najbitnije odluke ali može da bude značajno za detalje, za neke suptilne nijanse. Očigledno je srpskoj strani stalo i do tih suptilnosti jer konačno znamo da ono za šta se zalaže bar jedan deo ako ne i kompletan tim je jedna vrsta, više simboličkog, suvereniteta nad Kosovom nego stvarnog. Ne bi trebalo da zaboravimo da UN nisu samo Amerika i Rusija – u UN sedi jako mnogo zemalja sa različitim interesima i mnoge od njih, čak i one koje ranije nisu razmišljale, sada razmišljaju o Kosovu.”\nI Jelena Milić iz Foruma za međunarodne odnose smatra da diplomatska ofanziva Beograda u Njujorku može imati određen uticaj, ali da dosadašnji model koji je podrazumevao prolongiranje rešavanja statusa Kosova više neće biti na sceni:\n“Dopustila bih sebi da kažem da je Koštunica uspeo srpskoj javnosti da predstavi da je on već dobio bitku u lancu ratovanja protiv međunarodne zajednice s ovim prolongiranjem razgovora. Mislim da će sada najzanimljiviji detalj biti kako će se stvari nazvati – da li je to nadgledan novi status. Mislim da će 'wording' biti strašno bitan i termini koji će se, čak i u formalnom smislu, u dokumentima koristiti.”\nVećina analitičara saglasna je u oceni da međunarodna zajednica više nije monolitna, što najbolje pokazuje rascep u Savetu bezbednosti, i to ne samo kada je u pitanju Kosovo. Zato profesor Bečkog instituta za međunarodne ekonomske studije Vladimir Gligorov naglašava da eventualna promena politike prema Kosovu u svakom slučaju ne\nmože biti zasluga srpske diplomatije:\n“Glavna zasluga ide na račun Rusije. To je po mom mišljenju posledica promene ruske spoljne politike u poslednjih godinu dana - u tom smislu to je dovelo do drugačije konstalacije u Kontakt grupi. Nesumnjivo je da je Srbija, odnosno grupacija DSS i SRS, iskoristila tu priliku da produži ovaj proces rešavanja kosovskog pitanja.”\nPriština ne očekuje dogovor\nPregovarački tim Kosova je spreman za direktan susret sa srpskom stranom u nastavku pregovora o statusu, rečeno je posle sastanka tima. Direktni razgovori Beograda i Prištine i medjunarodne trojke održaće se 28. septembra u Njujorku.\nPredsednik Kosova Fatmir Sejdiu izjavio je da će članovi tima u Njujorku predstaviti volju Albanaca za nezavisnošću.\n“Idemo da predstavimo naš stav da se o nezavisnosti ne može pregovarati i da ona nema alternativu”, rekao je Sejdiu, dodavši da će kosovski pregovarači predstaviti svoj memorandum o dobrosusedskim odnosima sa Srbijom, kao odnosima dve nezavisne zemlje.\nSejdiu je rekao kako ne očekuje da će novi razgovori doneti nekakav pomak ili približavanje stavova, zbog suštinskih razlika izmedju Prištine i Beograda po pitanju budućeg statusa Kosova.\nČlan tima, lider opozicione Demokratske partije Kosova Hašim Tači (Hashim Thaçi) rekao je da će Priština zahtevati ubrzanje odluke o budućem statusu, a odbiće svaki predlog koji podrazumeva nekakvu vezu Kosova sa Srbijom.\n“Odbićemo svaku novu vezu sa Srbijom, bilo da se radi o konfederaciji, federaciji ili nečemu drugom”, kaze Tači ističući da je stav Prištine već poznat medjunarodnoj zajednici.\nU pozivu za sastanak koji je dobio Prištinski tim navodi se da će se u Njujorku najpre održati zajednički sastanak delegacija Prištine i Beograda sa medjunarodnim posrednicima, a zatim će trojka održati i odvojene sastanke sa stranama. Kosovski pregovarački tim ide u Njujork u punom sastavu, a njega čine čelnici institucija i lideri vodećih opozicionih stranaka.


► Poslanici i predsednik DS osudili izjavu Srđana Noga iz Dveri\nPoslanici i predsednik Demokratske stranke (DS) Zoran Lutovac osudili su danas pretnje koje je poslanik Dveri Srđan Nogo uputio premijerki i predsedniku Srbije i pozvali na hitan prekid verbalnog nasilja u javnoj sferi.\n"Kao što smo osudili užasnu izjavu (lidera sindikata Sloga) Željka Veselinovića, tako osuđujemo i današnju jezivu izjavu Srđana Noga. Najoštrija osuda bez ALI, tačka", naveli su poslanici DS na tviter nalogu.\nLutovac je na svom tviter nalogu izjavu Srđana Noga osudio kao skandaloznu i dodao da je to još jedna cigla u zidu političke nekulture u Srbiji.\n"Pod hitno prekinuti verbalno nasilje u javnoj sferi!", naveo je Lutovac.\nPoslanik Dveri Srđan Nogo kazao je ranije u emisiji na kanalu Jutjub (You tube) da predsednik i premijerka Srbije, Aleksandar Vučić i Ana Brnabić "treba da budu obešeni na Terazijama" ako je istina da je predsednica Vlade "već potpisala Dablinski sporazum sa EU" po kome kako je rekao, "Brisel Srbiji može isporučiti 1,2 miliona migranata".\nSPS osuđuje izjavu poslanika Dveri: Ovo je još jedan pokušaj destabilizacije i izazivanja haosa\nSocijalistička partija Srbije (SPS) osudila je danas izjavu poslanika Dveri Srđana Noga o vešanju predsednice Vlade Srbije Ane Brnabić i predsednika Skupštine Srbije Aleksandra Vučića, ističući da je to još jedan pokušaj destabilizacije države.\nŠef poslaničke grupe SPS Đorđe Milićević rekao je na konferenciji za novinare u Skupštini Srbije da je poziv na ubistvo predsednika Srbije i premijerke gnusan i da predstavlja poziv na puč, na rušenje temelja jedne države i stvaranje anrahije.\nOn je ocenio da opozicija nema snagu za demokratsko sučeljavanje mišljenja, i zato udruženi pokušavaju da dođu do jeftinih političkih poena, kroz pretnje koje upućuju "onima koji predstavljaju personifikaciju jedne uređene, ozbiljne i odgovorne države".\n"Ovo je još jedan pokušaj destabilizacije i izazivanja haosa, koji naravno neće proći. Ne može na silu, ne može pretnjama, pristiskom, ne može na ulici. Demokratija, i to treba konačno da shvate i da zapamte, ostvaruje se samo na jedan način, a to je na izborima", istakao je Milićević.\nOn je rekao da su socijalisti potpuno ubeđeni da će građani vrlo jasno osuditi ovako skandalozan, sraman stav i da će to saopštiti već na prvim izborima koji će se održati u nekoliko lokalnih samouprava do kraja godine.\nObradović: Ne bavimo se formiranjem novog kluba, ali nije isključeno da će do toga doći\nPredsednik Dveri Boško Obradović izjavio je danas da se ta stranka trenutno ne bavi formiranjem novog poslaničkog kluba u Skupštini Srbije, ali da nije isključeno da će do toga doći u...


ŽIRI DONEO ODLUKU KOME PRIPADA OVOGODIŠNJA NAGRADA LENKIN PRSTEN: Srbobran.net web portal\nOdluka je doneta sa dva glasa za i jednim uzdržanim. Uručenje nagrade je 27. novembra 2020. godine, u Srbobranu.\nDobitnik je više prestižnih nagrada - „Stevan Sremac”, „Milovan Vidaković”, „Braća Micić”, „Andrićeva staza”, Specijalna povelja „Vladimir Ćorović” SPKD „Prosvjeta” u Gackom za istorio-grafiju. Dobitnik je nagrade „Teodor Pavlović” za knjigu godine (2018) i nagrade „Karolj Sirmai“ za najbolju knjigu pripovedaka (2019).\nPesma „Selimo poljupce od kapi do kapi”, očigledno je, pripada ciklusu ljubavnih pesama posvećenih Brani, pesnikovoj supruzi. One su objavljivane, najpre, u književnoj periodici, a 2017. godine i u pesničkoj zbirci, indikativnog naziva, Zove se Brana. Pojedine pesme iz ove zbirke bile su prethodnih godina u najužem izboru za Lenkin prsten. Nesumnjivo je da je ljubavna tematika od prvorazrednog značaja ne samo za intimni, već i za poetski svet Milana Micića.\nVeć je primećeno da je Micićeva ljubavna poezija i čulna i ezoterična, nalik na molitvu, ali i na kontemplaciju. Ona je i nemirna i strasna, ali i spokojna i nežna. Vešto izbegavajući ponavljanje i patetiku, ali ne prikrivajući svoja osećanja, Milan Micić uspeva da peva o samoj suštini ljubavi, koja se ne menja pod uticajem vremena i događaja oko nas, nego ostaje trajna i snažna, bez obzira na sve.


Energyobserver - TUESKA / ZBOG KRITIKE TURSKE OFANZIVE U SIRIJI, ERDOGAN PRETI EVROPI SLANJEM MIGRANATA\nTUESKA / ZBOG KRITIKE TURSKE OFANZIVE U SIRIJI, ERDOGAN PRETI EVROPI SLANJEM MIGRANATA\nTurski predsednik Redžep Tajip Erdogan zapretio je 10. oktobra da će otvoriti vrata Evrope milionima izbeglica kao odgovor na to što Evropljani kritikuju tursku ofanzivu na severoistoku Sirije protiv kurdskih boraca. U Turskoj je 3,6 miliona sirijskih izbeglica. Priliv migranata iz Turske ka Evropi znatno je opao posle sporazuma postignutog 2016. između Ankare i EU.\n"O EU saberi se. Ponavljam, ukoliko pokušate da predstavite našu operaciju kao invaziju, otvorićemo vrata i poslati vam oko 3,6 miliona migranata", rekao je Erdogan u govoru u Ankari.\nEvropske zemlje žestoko su kritikovale operaciju koju je Turska pokrenula 9. oktobra na severoistoku Sirije protiv kurdskih sirijskih boraca koje Ankara smatra teroristima ali koje podržava Zapad jer se smatraju udarnom pesnicom u borbi protiv ekstremista Islamske države.\n"Nikad niste bili iskreni. Sada kažu da će blokirati tri milijarde evra (obećanih Turskoj u sklopu migrantskog sporazuma). Da li ste ikad poštovali obećanje koje nam je dato? Niste!", rekao je on u poruci Evropljanima, prenosi AFP.\n"Uz pomoć Boga nastavićemo naš put, ali otvorićemo vrata" migrantima, dodao je on.\nPortparol Erdogana 9. oktobra je pozvao evropske zemlje da uzmu natrag svoje državljane, na šta one nisu spremne.\n"Ono što pokušavamo da uradimo je da sprečimo stvaranje terorističkog entiteta na našoj južnoj granici", rekao je Erdogan, prenos AFP.\nErdogan je rekao i da je "109 terorista" ubijeno od početka ofanzive, a da su drugi ranjeni ili su se predali.\n"Neka se Saudijska Arabija prvo pogleda u ogledalo. Desetine hiljada ljudi poginule su u Jemenu", zbog saudijske ofanzive u toj zemlji protiv Huti pobunjenika koja traje od 2015.\n10.10.2019 · TURSKA / POLITIKA / MIGRANTI


Candy CVBNM 6182XNB frižider sa zamrzivačem cena, cene Srbija, prodaja Beograd Novi Sad Niš\nCandy CVBNM 6182XNB frižider sa zamrzivačem cene\nCandy CVBNM6182XNB Samostojeći, Energetski razred A+, Kapacitet frižidera 231 l, Kapacitet zamrzivača 87 l... specifikacija\ncena od 44.990,00 do 46.990,00 din | prodavnica (3)\nTrenutno nemamo slike za Candy CVBNM 6182XNB\ncena od 41.263,00 din\ncena od 46.279,00 din\nEPonuda nije internet prodavnica već Vam omogućava da brzo i lako nađete Candy CVBNM 6182XNB frižider sa zamrzivačem po najjeftinijoj ceni. Naš cilj je da kupci budu što bolje informisani o ponudi Candy frižider sa zamrzivačem CVBNM 6182XNB na tržištu Srbije. Vrlo lako nalazite željeni proizvod za kategoriju Kombinovani frižideri cene, ne morate da lutate od sajta do sajta za Candy Kombinovani frižideri, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Candy CVBNM 6182XNB frižider sa zamrzivačem sa PRODAVCEM. EPonuda ne može da garantuje potpunu tačnost specifikacije i slika za Candy CVBNM 6182XNB frižider sa zamrzivačem. Pre kupovine, podatke za Candy frižider sa zamrzivačem CVBNM 6182XNB proverite na sajtu PROIZVOĐAČA.


MEGA BEMAX i naredne sezone u Sremskoj Mitrovici - PINKI\nPSC PINKI · 05 јула, 2017 · Događaji, Košarka · 0 komentara\nPrethodne tri sezone su pokazale da je dolazak u Sremsku Mitrovicu bio pravi potez za klub tako da smo veoma zadovoljni što nastavljamo saradnju sa gradom. Sada već imamo dosta zajedničkog iskustva, uigran smo tim i u Mitrovici se zaista osećamo kao kod kuće. Podrška publike koju imamo u hali Pinki je od velikog značaja za našu mladu ekipu i daćemo sve od sebe da i sledeće sezone uživaju u našim utakmicama. Još jednom želimo da se zahvalimo Sremskoj Mitrovici na ukazanom poverenju,\nVeoma nam je drago što će Košarkaški klub Mega Bemax igrati četvrtu sezonu zaredom u Gradu Sremska Mitrovica, to samo pokazuje da su oni, kao i mi, izuzetno zadovoljni dosadašnjom saradnjom. Hvala Megi na ukazanom poverenju a Grad Sremska Mitrovica će se truditi da opravda ulogu domaćina. Poželeo bih igračima uspešnu sezonu, punu pobeda, a Mitrovčane bih pozvao da zajedno, kao i do sada, bodrimo Megu sa tribina,


SKOJ traži sprečavanje ‘neonacističkog koncerta’ u Beogradu – SLOBODNA VOJVODINA\nSavez komunističke omladine Jugoslavije (SKOJ) zahteva od nadležnih organa da spreče održavanje koncerta tri “rasističke” muzičke grupe.\nKoncert, koji je u organizaciji “neonacističke formacije Klub 28”, treba da se održi u subotu uveče u zgradi BIGZ-a.\nSKOJ je objasnio da zahteva zabranu jer treba da nastupe, kako je naveo, “neonacistički bendovi” “Iz revolta”, “Predskazanje” i “Kristalna noć” čija “muzika predstavlja govor mržnje i širi naci-fašističke, rasističke, antisemitske i ksenofobne poruke”.\nKoncert je zamišljen kao memorijalni skup posvećen Britancu Janu Stjuartu Donaldsonu, osnivaču neonacističke međunarodne skinhed mreže “Krv i čast” koja deluje i u Srbiji.\nOčekuje se da će se okupiti “par stotina neonacista i drugih ultradesničarskih ekstremista iz Srbije i Republike Srpske čijim okupljanjem bi se na najdrskiji način prekršile epidemiološke mere i pospešilo širenje opakog korona virusa”, piše u saopštenju.\n“Organizator koncerta, “Klub 28” je “paravan za neonacističku ‘Srpsku diviziju Krv i čast’ čiji su pripadnici svojevremeno formirali u Srbiji zvanično zabranjenu organizaciju ‘Nacionalni stroj’ “, navedeno je u saopštenju.\nSKOJ tvrdi da su među organizatorima koncerta i članovima bendova “brojni ekstremistički izgrednici” i poziva “antifašističku javnost da digne svoj glas protiv održavanja koncerta”.\nOlenik: Diletanti u opoziciji\nMilo Đukanović predložio da Krivokapić bude mandatar za sastav vlade


Početna/KATEDRA/Izabrani finalisti takmičenja Discovered by Coke\nSana Life 14. oktobra 2019.\tKATEDRA, MANIFESTACIJE, UMETNOST, ZANIMLJIVOSTI Ostavite komentar\nMarina Roman iz tima S.A.R.S., Ana Miletić iz tima Leon, Predrag Simić iz tima Sare Jo i Anđela Orelj iz tima Bojane Vunturišević oduševili su svoje mentore u Boot campu, koji je održan od 11- 13.oktobra.\nCoca-Cola i Bassivity Digital inspirisali su ove jeseni mnoge mlade ljude koji imaju sjajan glas, bave se muzikom i veruju u svoj talenat. Tokom prethodnih mesec dana na discoveredbycoke.rs, svoje muzičko umeće pokazalo je više od 200 kandidata iz cele Srbije. Njihov zadatak bio je da snime video sa izvedbom jedne od pesama mentora Sare Jo, Bojane Vunturišević, S.A.R.S.-a i Leona. Hitovi „Mili, mili“, „Kese etikete“, „Cardi B“, „Buđav lebac” bili su favoriti kandidata koji su u takmičenju Discovered by Coke prepoznali priliku koja će ih lansirati u muzički svet.\nNjih 13 je glasovima mentora i publike izabrano u polufinale takmičenja i tako dobilo priliku da u Boot campu od svojih mentora uči sve veštine koje su potrebne budućoj muzičkoj zvezdi. Njima su se pridružili i gosti-predavači, između ostalih Relja Milanković – Bassivity, Coby, Voja Aralica, kako bi im preneli znanja iz muzičke produkcije, dok su veštine scenskog nastupa učili od poznatih glumaca Nine Janković i Bojana Perića i koreografkinje Unje Green. Na kraju intenzivnih predavanja i rada u studiju i uvežbavanju pesama, polufinalisti su nastupili pred svojim mentorima koji su na kraju proglasili četvoro finalista Discovered by Coke.\n,,Presreećna sam što sam dobila priliku da radim sa nekim od najvećih zvezda i profesionalaca u muzičkoj industriji. Oduvek sam želela da se bavim muzikom, i bez obzira da li ću pobediti ili ne, verujem da će ovo biti snažan podstrek da sledim svoje snove i izgradim muzičku karijeru.’’ rekla je Ana Miletić iz Leonovog tima.\nU narednom periodu, svako od četvoro finalista snimiće pesmu – duet sa svojim mentorom za koji će biti i snimljen i muzički video spot. Publika će moći da glasa za svog favorita preko sajta www.discoveredbycoke.rs unošenjem različitih validnih kodova sa Discovered by Coke limenki Coca-Cole.\n,,Istorija Coca-Cole je odličan pokazatelj da upornost, kreativnost, jedinstvenost i strast jesu siguran put ka uspehu. Kompanija koja proizvodi neke od najpoznatijih osvežavajućih napitaka na svetu uvek je podržavala mlade, talentovane ljude na putu ka ostvarenju njihovih snova. Dobra muzika je još bolja uz pravo osveženje i zato smo odlučili da pokrenemo Discovered by Coke i omogućimo ovim talentovanim ljudima da postanu istinske muzičke zvezde.’’, izjavio je Martin Atanasovski iz kompanije Coca-Cola.\nFinalista koji osvoji naviše glasova publike i žirija biće proglašen za pobednika na velikom završnom koncertu sredinom novembra na kojem će nastupiti svi finalisti i njihovi mentori. Pobednik prvog online talent show-a Discovered by Coke dobija pravo na jednogodišnji ugovor sa Bassivity produkcijskom kućom, singl sa spotom tokom 2020. i novčanu nagradu u iznosu od 5000 evra, a sve one koji glasaju takođe očekuju vredne nagrade: karte za završni koncert, propusnice za back stage i priliku da upoznaju mentore, kao i majice sa njihovim potpisima.\nStay tuned i uskoro saznajte ko je nova Discovered by Coke muzička zvezda Srbije!\nOznakeBassivity coke Digital discovered S.A.R.S takmičenje\nPrethodni Skulpture pod vedrim nebom i to u poljima lavande (FOTO)\nSledeći Jovo Toševski: Seks je kod muškarca više zapovest, kod žene je više ispovest


O BEST-u – BEST Novi Sad – Udruženje Studenata Tehnike Evrope\nBEST (Board of European Students of Technology) je udruženje studenata tehnike Evrope i predstavlja neprekidno rastuću, neprofitnu, apolitičnu i nevladinu studentsku organizaciju. Osnovano je 1989. godine i od tada obezbeđuje komunikaciju, saradnju i razmenu studenata širom Evrope. Danas postoje 97 lokalne BEST grupe raspostranjene u 33 zemlje Evrope. Naš cilj je da pomognemo studentima da postanu međunarodno orijentisani, omogućavajući im bolje razumevanje evropske kulture i razvijanje kapaciteta rada na međunarodnom nivou.\nGlavni metod kojim postižemo naš cilj su akademski kursevi komplementarnog obrazovanja koji se organizuju tokom cele godine širom Evrope, u svih 97 lokalnih BEST grupa, u saradnji sa univerzitetima. Osim toga, aktivni članovi BEST-a pohađaju i organizuju mnoge druge događaje u okviru BEST-a kao što su sastanci radnih grupa, radionice prenosa znanja, simpozijumi, treninzi razvijanja organizacionih i komunikacionih sposobnosti i timskog rada.\nTokom 14 godina postojanja mnogo naših studenata posetilo je neki od evropskih univerziteta kako bi pohađali akademski seminar ili prisustvovali nekom od neformalnih skupova i upoznali se sa drugim kulturama, kao i kolegama iz cele Evrope. Ugostili smo preko 350 stranih studenata u Novom Sadu koji su pohađali neke od naših akademskih seminara ili neformalnih skupova. Upoznali smo ih sa lepotama Novog Sada i Srbije, našom kulturom i običajima.\nNaša vizija je osnaživanje različitosti - stvaranje zajednice ljudi koji razumeju i poštuju različite kulture i društva. Takvo okruženje pruža mogućnosti za lični razvoj studenata i podržava ih u dostizanju njihovog punog potencijala.\nNaša misija je razvoj studenata, a nju postižemo organizovanjem međunarodnih akademskih seminara, kroz saradnje i razmene studenata širom Evrope, putem inženjerskih takmičenja, brojnih radionica i treninga, koji su dostupni svim studentima Univerziteta u Novom Sadu. Aktivnim angažovanjem u BEST-u, studenti razvijaju svoje liderske veštine, organizacione i komunikacione sposobnosti, stiču znanja i iskustva iz oblasti pisanja i upravljanja projektima, timskog rada, prezentacionih veština itd. Neprekidno se trudimo da povežemo studente sa kompanijama i univerzitetima, ali i sa njihovim kolegama iz različitih evropskih zemalja.


Tanjug 10. jula 2019. 16:35\nVAŠINGTON – Zabrinutost u vezi sa trgovinskom politikom i slabom globalnom ekonomijom „nastavljaju da ugrožavaju ekonomske izglede SAD“, a Federalne rezerve (Fed) su spremne da „reaguje na odgovarajući način“ kako bi očuvale desetogodišnju ekspanziju, izjavio je danas predsednik Fed-a DŽerom Pauel.\n„Očigledan napredak u trgovini preokrenuo se u veću neizvesnost, a naši kontakti u biznisu i poljoprivredi izveštavaju o povećanoj zabrinutosti u vezi sa razvojem situacije u trgovini“, rekao je Pauel, a prenosi agencija Rojters.\nOn je ukazao i da su poslovna ulaganja, kao važna komponenta ekonomskog rasta, „u poslednjih nekoliko meseci značajno usporila“ .\nUkupan rast je takođe „ublažen“, dok „postoji rizik da će slaba inflacija biti još istrajnija nego što trenutno očekujemo“, rekao je šef Fed-a.\nU pripremljenom govoru pred kongresnim komitetom, Pauel je rekao da se ekonomske perspektive SAD nisu poboljšale u poslednjih nekoliko nedelja, što bi, kako ocenjuje „Volstrit DŽornal“, mogao biti nagoveštaj Fed-ovog rezanja ključne kamatne stope na zasedanju kasnije ovog meseca.


Dodik: RS je uspeli projekat srpskog naroda (video) - Sputnjik Srbija\n16:59 12 Jun 2021\nDodik: RS je uspeli projekat srpskog naroda (video)\n19:36 28.02.2017 (osveženo 16:32 01.03.2017) Preuzmite kraći link\nRepublika Srpska je uspeli projekat srpskog naroda, a ona je unutar BiH samo zato što mora, poručio je večeras predsednik RS Milorad Dodik na obeležavanju godišnjice prvog Ustava RS.\nNa prijemu povodom obeležavanja tog dana, kojem je prisustvovao i predsednik Srbije Tomislav Nikolić, Dodik je rekao da se danas obeležava i važan dan kad je RS nastala i otpočela svoj važan put, a ovo je, kako je istakao, tek početak puta ka trajnosti i opstanku.\nRepublika Srpska je, rekao je Dodik, prošla najgore, rat i stradanje u kojima je izgubila mnoge svoje ljude.\nDodik je rekao da Srbi u RS žele da očuvaju mir i ne žele nijednom narodu koji živi u RS da uskrate prava.\n„Naš zahtev je mir i stabilnost“, rekao je Dodik i dodao da ni u kom slučaju ne podržava reviziju presude po tužbi BiH protiv Srbije.\nBosna i Hercegovina je, prema njegovim rečima, nemoguća zemlja i održava se samo zbog međunarodnog faktora.\nDodik je rekao da pokušaj revizije presude po tužbi BiH protiv Srbije boli sve Srbe i da pojedinci pokušavaju da predstave da je to tužba BiH u kojoj polovina teritorije pripada Srbima.\n„To ne može da opstane ni na koji način“, istakao je Dodik.\nOn je takođe rekao da je predsedavajući Predsedništva BiH Mladen Ivanić nizom akcija otkrio namere Bakira Izetbegovića.\nUpitan da prokomentariše to što je Ivaniću dostavljeno otvoreno pismo iz Međunarodnog suda pravde u Hagu, a koje je u Predsedništvo stiglo preko Ambasade BiH, Dodik je rekao da to ne treba da čudi i da to pokazuje da oni koji ne rade ono što Izetbegović hoće nišu dobrodošli.\nPatrijarh Irinej i predsednik republike Srbije Tomislav Nikolić\nDodik je zahvalio na podršci koju dobija od predstavnika diplomatskog i političkog kruga u Srbiji.\nNa kraju, Dodik je rekao da, kad bi se oslobodila međunarodnih stega, RS bi mogla još više da se razvije i da je ona od samog početka dokazivala svoju demokratičnost.\nPrijemu je prisustvovao i patrijarh Irinej, koji je čestitao 25. rođendan Republici Srpskoj i rekao da srpski narod zaslužuje da je ima, pogotovo zato što su za nju podnete velike žrtve.\nPredstavnik RS u Srbiji Mlađan Cicović rekao je da je 25. godina jubilej koji srpski narod čini ponosnim, ali ga i obavezuje da čuva Republiku Srpsku.\nOsim predsednika Nikolića, prijemu su prisustvovali ministar za rad, zapošljavanje, boračka i socijalna pitanja Aleksandar Vulin, predstavnici ambasada Rusije i BiH, predstavnici političkog života Srbije i RS, Vuk Jeremić…


Ujednačavanje rada policije KS u odnosu na EU standarde - Istinomjer\nUjednačavanje rada policije KS u odnosu na EU standarde\nOsnovni koncept rada kada je u pitanju ovaj resor, odnosit će se na približavanje policije građanima, poboljšanje usluga, otklon eventualnih negativnih poslijedica ili naslijeđa, kao i ujednačavanje standarda organizacije i rada policije KS u odnosu na standarde zemalja EU.\nMinistarstvo unutrašnjih poslova Kantona Sarajevo (MUP KS) 9. 3. 2020. godine objavilo je Aktivnosti i djelovanje policije u zajednici od početka 2020. godine u sklopu kojeg je navedeno koje su aktivnosti i teme u prethodnom periodu, a na osnovu unaprijed sačinjenih planova rada realizirane. Pored ostalog, U dokumentu je i najavljeno i daljnje “institiranje na proaktivnom i preventivnom radu policijskih službenika, te otvorenoj komunikaciji sa građanima, sa posebnim akcentom na jačanju međusobnog povjerenja”:\nAnalizom prezentiranih aktivnosti može se konstatovati da saradnja policije sa zajednicom značajno napreduje, prije svega zahvaljujući profesionalnom i predanom radu policijskih službenika angažiranih na realizaciji planiranih zadataka, kao i pozitivnoj reakciji predstavnika lokalne zajednice i građana uopće . Da bi ovakav inovirani pristup rada policijskih službenika na terenu dao još bolje rezultate, neophodno je u narednom periodu institirati na proaktivnom i preventivnom radu policijskih službenika, te otvorenoj komunikaciji sa građanima, sa posebnim akcentom na jačanju međusobnog povjerenja.\nMUP KS, 9. mart 2020.\nMinistar unutrašnjih poslova Kantona Sarajevo, Ismir Jusko posjetio je 21. 4. 2020. godine operativni centar Tima volontera Sarajevo potvrdivši tom prilikom da MUP KS pruža konstantu podršku Timu volontera, a što je dogovoreno na prvom zajedničkom sastanku održanom u mjesecu martu.\nKako se još navodi u saopštenju MUP-a KS, “tokom posjete ministar Jusko je s volonterima razgovarao o aktivnostima koje Tim provodi, a koje se odnose na pomaganje svim građanima kojima je pomoć potrebna u vidu dostave lijekova, namirnica, terapija ili pomoć u bilo kojem drugom vidu koji bi iziskivao njihov izlazak iz kuće zbog čega su mobilne ekipe i timovi raspoređeni na cijelom području Kantona Sarajevo”.\nOvi mladi ljudi imaju veliku želju i volju da u ovim teškim vremenima daju svoj doprinos i pomognu građanima. S obzirom na veliki broj poziva koje im građani upućuju, pripadnici Ministarstva unutrašnjih poslova KS i ja lično ćemo i ubuduće pružati podršku svim mobilnim ekipama i timovima na terenu kako bi njihov rad bio što efikasniji.”\nJusko Ismir, 21. 4. 2020.\nTokom pomenutog sastanka, kooradinator Tima volontera, Kenan Musić naglasio je da “veoma uspješna saradnja sa sarajevskom policijom uveliko olakšava rad timova volontera“.\nNa svojoj zvaničnoj stranici, 23. 4. 2020. godine MUP KS obavijestio je javnost da “u danima kada su u našoj zemlji na snazi mjere ograničenog kretanje građana, a kretanje je u potpunosti zabranjeno osobama starijim od 65 godina, u želji da pomognu dijelu ove populacije policijski službenici Treće PU su tokom mjeseca aprila organizirali međusobno, dobrovoljno prikupljanje novčanih sredstava sa ciljem kupovine osnovnih životnih potrepština jednom broju naših sugrađana”.\nNaime, u saradnji sa odgovornim osobama u mjesnim zajednicama na području općine Novo Sarajevo sačinjen je spisak od 70 građana koji žive u težim socijalno-ekonomskim uslovima, a zbog starosne dobi nisu u mogućnosti ići u nabavku prehrambenih i drugih artikala. Istovremeno, ostvaren je kontakt sa prodajnim centrima na području Općine i sačinjen je tipski paket sa najneophodnijim artiklima, tako da su policijski službenici već 17.04.2020.godine našim sugrađanima podijelili pakete na svih 70 adresa. Ovaj humani gest policijskih službenika Treće PU je samo još jedna u nizu aktivnosti pripadnika Uprave policije MUP-a Kantona Sarajevo, kojom je jasno iskazano opredjeljenje i spremnost da se na svaki način pomogne i olakša život građanima Kantona Sarajevo, jer je zajedničko djelovanje i saradnja jedini put da se uspješno prevaziđu i savladaju teškoće u kojima se trenutno svi zajedno nalazimo.\nMUP KS, 23. 4. 2020.\nPripadnici Uprave policije Ministarstva unutrašnjih poslova Kantona Sarajevo su 27. 4. 2020. godine, a tokom vršenja nadzora nad poštivanjem mjera, građanima podijelili veći broj zaštitnih maski u cilju prevencije širenja koronavirusa. Maske su dobili građani koji tokom šetnje gradom nisu imali na sebi tu vrstu zaštite. Inicijativa je potekla od ministra Ismira Juske, nakon čega su ministar i policijski komesar donijeli zajedničku odluku o ovoj akciji.\nCilj ove akcije je da građani i policija ojačaju međusobnu saradnju i povjerenje i da pokažemo da represija nije jedini način na koji komuniciramo s građanima.\nJusko Ismir, 27. 4. 2020.\nSa početkom nove školske 2020/21 godine započele su intenzivnije aktivnosti policijskih službenika Uprave policije zaduženih za rad sa predstavnicima lokalnih zajednica na realizaciji tema predviđenih u okviru edukacije učenika osnovnih i srednjih škola na području Kantona Sarajevo, navedeno je 17. 10. 2020. godine na zvaničnoj stranici Ministarstva unutrašnjih poslova KS.\nU skladu sa epidemiološkom situacijom, projekat “Rad policije u zajednici” prilagođen je datim uslovima, uz maksimalno poštivanje propisanih epidemioloških mjera zaštite:\nU skladu sa pomenutim mjerama, nastava je uglavnom organizirana u on-line nastavnom modelu, a samo u slučajevima kada su to dopuštale vremenske prilike, jedan dio nastave je učenicima prezentiran i na školskim igralištima ili dvorištu škole. Na taj način su realizirane teme koje se tiču sigurnosti djece u saobraćaju, zloupotrebama društvenih mreža i sigurnosti na internetu, kao i različitim oblicima cyber kriminala, te zasebna tema o pravima i obavezama djece i mladih u sklopu PSP programa. Također, nastavljen je rad na realizaciji projekta “Lopov uvijek bude otkriven”. U prethodnom mjesecu navedene teme su realizirane na području svih policijskih stanica Uprave policije MUP-a Kantona Sarajevo i to u 14 osnovnih i jednoj srednjoj školi. Također, policijski službenici Uprave policije su prisustvovali i sastanku sa predstavnicima američke nevladine organizacije ”PH International” i predstavnicima osnovnih i srednjih škola sa područja Kantona Sarajevo, sa ciljem konačnog definiranja model za implementaciju projekta “Program socijalizacije s pravom” – PSP modul. Tom prilikom je odlučeno da se projekat nastaviti realizirati u školama kao i do sada putem on-line video platformi, što je u trenutnim uslovima sasvim primjereno i osigurava kvalitetno provođenje nastave.\nMUP KS, 17. 10. 2020.\nS ciljem unapređenja efikasnosti, integriteta i profesionalizma institucija u oblasti vladavine prava, kojim će biti poboljšana saradnja između tužilaštava i agencija za provedbu zakona, a time povećavati efikasnost istraga u predmetima organizovanog kriminala i korupcije, kreirana je „Brošura o pravima oštećenih strana u krivičnom postupku“. Projekat pod nazivom „EU4Justice“ – Podrška borbi protiv organizovanog kriminala i korupcije u Bosni i Hercegovini, finansirana je od strane Evropske unije i implementirana od GIP Justice Cooperation Internationale (JCI), tijela Ministarstva pravde Republike Francuske.\n“Treba naglasiti da su specifični ciljevi projekta unapređenje efikasnosti istrage i krivičnog gonjenja u predmetima organizovanog kriminala i korupcije, jačanje integriteta, upravljanja ljudskim resursima i radnom uspješnošću, te odgovornosti institucija u oblasti zaštite i provođenja zakona, kao i institucija pravosudnog sektora”, navodi se na iz MUP-a KS, dok je sama Brošura od 12. 10. 2020. godine dostupna na zvaničnoj stranici MUP-a KS.\nNastavljajući saradnju u oblasti prevencije maloljetničkog prijestupništva, a na osnovu potpisanog “Memoranduma o razumijevanju” između Uprave policije MUP-a Kantona Sarajevo i Ureda američke nevladine organizacije “PH International”, u periodu od 8. 10. -10. 10. 2020. godine, policijski službenici zaduženi za realizaciju kampanje “Rad policije u zajednici”, su u okviru provođenja projekta “Program socijalizacije s pravom “ (PSP modul), učestvovali u radu radionice posebno organizirane za policijske službenike i nastavnike predviđene za voditelje – implementatore modula PSP u osnovnim i srednjim školama Kantona Sarajevo.\nOsnovni ciljevi ovog projekta su edukacija mladih u oblasti vladavine prava, značaju poštivanja zakona, kao i posljedicama nepoštivanja zakonskih propisa, te ulozi institucija za provođenje zakona i u tom smislu uspostavljanja pozitivnih odnosa i saradnje između mladih i institucija za zaštitu i provođenje zakona. U okviru programa radionice pripadnik Uprave policije MUP-a KS je održao predavanje na temu prevencije maloljetničkog prijestupništva, sa posebnim akcentom na značaj saradnje i zajedničkog rada prosvjetnih radnika i policijskih službenika na sprečavanju svih oblika nedopuštenih ponašanja djece i maloljetnika u osnovnim i srednjim školama. S obzirom da je krajnji cilj projekta poboljšanje saradnje sa predstavnicima lokalnih zajednica i obrazovnih ustanova, kao i jačanje povjerenja građana u policiju, uz obavezu pridržavanja važećih epidemioloških mjera i načina održavanja nastave u osnovnim i srednjim školama, nastavak realizacije projekta će biti dogovorena u narednom periodu.\nMUP KS, 12. 10. 2020.


Putin sa Merkel i Makronom o Ukrajini, Siriji i Iranu - Izazov\nRadio-televizija Srbije 21. maja 2019. 22:56\nPutin je u telefonskom razgovoru sa Merkel i Makronom rekao da je bio zbunjen odbijanjem određenih zemalja da na sednici Saveta bezbednosti UN diskutuju o ukrajinskom zakonu o jeziku koji krši ukrajinski jezik, sporauzum iz Minska i međunarodnu obavezu Kijeva da štiti jezike nacionalnih manjina, prenosi Tas.\nRuski predsednik im je skrenuo pažnju da je zakon koji je nedavno usvojila ukrajinska vlada diskriminatorski.\nPutin, Merkel i Makron razgovarali su i o rešavanju situacije sa ruskom delegacijom koja nema pravo glasa u Parlamentarnoj skupštini saveta Evrope, i tom prilikom Putin je izrazio nadu da će, budući da je Francuska preuzela predsedavanje tom organizacijom, prava ruske delegacije biti obnovljena.\nKako se navodi, Putin je tokom razgovora još jednom ponovio da je prioritet sprovođenje zakona o posebnom statusu za određena podrućja regiona Donjeck i Lugansk.\nOni su se složili i da treba očuvati nuklearni sporazum, ocenivši da je on ključni faktor za očuvanje međunarodne stabilnosti i bezbednosti.


Kaličanin među pet studenata generacije projekta EU\nSrpski badminton reprezentativac Miodrag Kaličanin postao specijalista u oblasti organizacije velikih međunarodnih događaja Projekta koji je finansirao program Evropske unije ERASMUS+\nMiodrag Kaličanin na TASEM Kongresu u Barseloni\nSrpski badminton reprezentativac Miodrag Kaličanin uvršten je među pet najboljih studenata generacije Projekta koji je finansirao program Evropske unije ERASMUS+ s ciljem edukacije sportista i sportskih radnika na polju menadžmenta događaja, na koji je stavljena tačka TASEM Kongresom u Barseloni 1. i 2. decembra 2017. Završni čin čitavog Projekta “odigran“ je na Nacionalnom Institutu za sport u Barseloni, a prvi dan ovog događaja bio je u znaku sjajnih predavanja. Na bini su se našli Mišel Filu, savetnik predsednika Svetske košarkaške federacije, Huan Karlos Hidalgo, nekadašnji olimpijski šampion u streličarstvu, Viktor Sančez, predstavnik Mediteranskih igara u Taragoni, kao i profesori sa Instituta u Barseloni, te univerziteta u Kentu, Lozani i Ljeidi. Drugog dana Kongresa studenti su prezentovali svoje završne radove nakon čega su im uručene diplome specijalista u oblasti organizacije velikih međunarodnih događaja.\n“Veoma mi je drago što sam u proteklih godinu i po dana bio deo ovako velikog Projekta. Naučio sam mnogo toga, ali sam istovremeno svoje znanje iz oblasti organizacije velikih međunarodnih sportskih događaja nesebično podelio sa ostalim učesnicima Projekta. Odlična nagrada za uložen trud je i to što sam uvršten među pet najboljih studenata generacije po ocenama profesora i koordinatora, a diploma specijaliste u ovoj oblasti će mi svakako puno značiti u budućnosti“, kazao je Miodrag Kaličanin.\nVlada Republike Srbije – Ministarstvo omladine i sporta obezbeđivanjem neophodnih finansijskih sredstava u značajnoj meri je doprinelo učešću Miodraga Kaličanina na završnom TASEM Kongresu u Barseloni.\nJelesijević u Bazelu (19.02.18)\nDanska potvrdila evropski primat (19.02.18)\nDomaćin dominirao u Kazanju (19.02.18)\nU Kazanju startuju i 15-godišnjaci (15.02.18)\nKatarina Rakić, mlada nada Petrovca na Mlavi (12.02.18)


Nazire li se Partizanov sastav za evropsku premijeru? - Sportske.net\nMnogo igrača je juče ''prozvano'', trener Milošević će morati po ubrzanom tempu da napravi selekciju, a očekuju se i najavljeni odlasci.\nLiverpul protiv Partizana, ko će pre do "Novog Ronalda"?Zašto Partizan kasni sa velikim transferima?Pravda je spora, ali dostižna - Partizanu oko pola miliona evra!Savo najavio brojne promene, ''transfer ludnica'' tek počinje!Vučelić o potcenjivanjima, uvredama, ali i novim ambicijama i ''sreći junačkoj''!\nImajući sve to u vidu, kao i pristigla pojačanja, pokušaćemo da prepostavimo izgled Partizanovog tima za nešto više od mesec dana, kada crno-beli budu startovali u drugom kolu kvalifikacija za Ligu Evrope.\nDoduše, sezona će za crno-bele početi pet dana ranije, 20. jula, za kada je zakazano prvo kolo domaće Linglong Superlige.\nPodsetimo, crno-beli su za sada angažovali štopere Dominika Dingu i Igora Vujačića, desnog beka Perišu Pešukića i krilnog napadača Aleksandra Lutovca.\nVeć nedeljama se najavljuju i pojedini odlasci, uz mogućnost velike zarade kluba iz Humske, ali se to još uvek ništa ne dešava. Ako je suditi prema nedavnim najavama, najupornije i najkonkretnije je delovao Juventus koji se interesuje za 18-godišnjeg štopera Strahinju Pavlovića, pa je za očekivati da se taj transfer i realizuje u narednih mesec dana.\nZato Pavlovića nema u sastavu koji vidite u prilogu, u suprotnom će svakako zauzeti svoje mesto.\nTakođe, neizvesna je i situacija sa Ostojićem i Valijenteom, pa bi štoperski tandem mogli eventualno da čine Svetozar Marković i Dominik Dinga, pod uslovom da Marković ostane, što u ovom trenutku deluje realnije nego u Pavlovićevom slučaju.\nNa golu i na bekovskim pozicijama ne bi trebalo da bude dilema, baš kao ni kada je u pitanju tandem centralnih veznih.\nNa krilima bi delovali Tošić sa jedne i Ivanović ili Lutovac sa druge strane, a između njih mladi Lazar Pavlović, ili, što bi mnogo navijači Partizana voleli - povratnik Sejduba Suma, ali ''onaj pravi'' Sejduba Suma.\nI konačno, u napadu je neprikosnoven Rikardo Gomeš. Prethodnih nedelja se pisalo i o ponudama za njega, ali da one nisu zadovoljavajuće za Partizan, pa možda reprezentativac Zelenortskih Ostrva i ostane do kraja kvalifikacija. U suprotnom bi šansu mogao da dobije povratnik Ognjen Ožegović.\nNaravno, mnogo je vremena do početka sezone, brojne promene se očekuju u sastavu Partizana, biće i još pojačanja, kao i odlazaka...


Rok za sugestije kratak da bi poslali zvaničan stav – Portal Podgorica\nRok za sugestije…\nRok za sugestije kratak da bi poslali zvaničan stav\nRok za eventualne sugestije o predlogu Izmjena i dopuna Zakona o slobodi vjeroispovijesti je kratak da bi predstavnici manje zastupljenih vjerskih zajednica mogli poslati zvaničan stav po tom pitanju, saopšteno je nakon sastanka predstavnika Jevrejske i Islamske zajednice u Crnoj Gori, te Katoličke crkve.\nSastanak je održan na inicijativu Jevrejske zajednice u Crnoj Gori. Iz ove tri vjerske zajednice su kazali da cijene napor nove Vlade i resornog ministarstva da se poboljšaju zakonska rješenja.\n„Ovaj susret bio je prilika za razgovor o najavljenom predlogu Zakona o izmjenama i dopunama Zakona o državnim službenicima i namještenicima, te su prisutni izrazili nadu da će prilikom donošenja istog Vlada voditi računa o ravnopranoj zastupljenosti pripadnika manjinskih naroda u državnim institucijama“, navodi se u saopštenju.\nSastanku su prisustvovali nadbiskup Barske nadbiskupije, monsinjor Rok Đonlešaj i apostolski upravitelj Kotorske biskupije sa pravnim timom, reis Islamske zajednice Rifat efendija Fejzić, sa pravnim timom,\nte inicijatori sastanka Nina Ofner Bokan, predsjednica Jevrejske zajednice Crne Gore i r. Luciano Moše Prelević, Vrhovni rabin Crne Gore.\nTags: islamska zajednicaJevrejska zajednica


Tanjug 12. februara 2021. 13:53\nBEOGRAD – Treći Međunarodni festival dokumentarnog filma “DOK#3” biće održan od 25. do 28. februara u Kombank Dvorani, javili su organizatori te smotre.\nZbog i dalje aktuelne situacije sa pandemijom, novo izdanje će biti u hibridnom izdanju, odnosno kao kombinacija uživo dogažaja i onlajn projekcija na poznatoj platformi Moj Off, na linku www.mojoff.net.\nFestival će, 25. februara u Sali 6 Kombank Dvorane, otvoriti film „Poslednji i Prvi čovek“ u režiji poznatog kompozitora Johana Johansona, koji ovim neobičnim dokumentarcem pravi monumentalni esej o predstojec?oj propasti, vezano za kovid 19.\nFilm vizuelno prikazuje detalje spomeničkih kompleksa nastalih u Jugoslaviji između 1960. do 1980. godina prošlog veka, dok sliku prati naracija koju čita slavna glumica i oskarovka Tilda Svinton.\nNaratorka pripoveda poslednje poglavlje romana “Prvi i poslednji čovek” (1930) britanskog međuratnog filozofa i SF pisca Olafa Stapledona, čiji roman je koncipiran kao pismo poslednjih ljudi na zemlji svojim precima.\nU okviru glavnog programa naći će se još 10 filmova, dok će festival i ove godine predstaviti izbor debitantskih dugometražnih dokumentaraca u takmičarskom programu “Enter Dok”.\nU selekciji će se naći dva filma domaćih reditelja „Putovanje” rediteljke Aleksandre Mitrić Štifanić i film „Sreten, zaboravljeni vajar“ Danijela Pavlovića.\nTokom 4 dana festivala, program festivala ponudiće svojoj publici najnovija dokumentarna ostvarenja, koja će publika gledati u Kombank Dvorani i online preko digitalnog servisa Moj Off.\nDetaljan program će biti dostupan na sajtu festivala www.dokfest.rs, kao i na sajtu Kombank Dvorane.


Obilježavanje “Sedmice tolerancije” Radio Gradačac – 56 godina sa vama…\nPovodom obilježavanja “Sedmice tolerancije” danas je ispred Gradskog kina održana jedna od aktivnosti pod nazivom “Podizanje svijesti kod građana o osobama sa mentalnim poteškoćama”. Koalicija Gradačac “Mržnja ne sada i ne ovdje” u saradnji sa JZU Dom zdravlja, putem informativnih letaka upoznala je građane o važnosti uočavanja problema, kao i samog prepoznavanja simptoma mentalnih poteškoća.\nCilj ove aktivnosti je zustaviti stigmu i strah od diskriminacije koji sprečavaju ljude da traže pomoć. Osim toga, provođenje ove aktivnosti imalo je za cilj uključiti što veći broj građana u rješavanje problema sa kojima se susreću osobe sa mentalnim poteškoćama, te im omogućiti život bez tih poteškoća.\nObilježavanje “Sedmice tolerancije” nastavlja se radionicom za mlade “Svjetonazor i tolerancija”, koja će se održati 15.novembra u kompleksu Kule Zmaja od Bosne (konoba Lovac). U ovoj radionici učestvovat će profesori Gimnazija “Mustafa Novalić” i MSŠ „Hasan Kikić“, te mladi Gradačca. Radionica se organizuje s ciljem podizanja svijesti o važnosti tolerancije u društvu u kojem živimo i želi propitati na koji način svjetonazor može pomoći pri širenju poruka tolerancije.\nUčesnici radionice “Svjetonazor i tolerancija” 16.novembra, na Međunarodni dan tolerancije, gostovat će u emisiji Radija Gradačac. I ove godine Kolacija Gradačac “Mržnja ne sada i ne ovdje” u saradnji sa Misijom OSCE-a u BiH nastoji kroz niz aktivnosti, promocijom tolerancije i nediskriminacije, ukazati na važnost uvažavanja drugog mišljenja, osjećanja i uvjerenja.


Japanski Nidec veoma blizu otvaranja fabrike za motore za električna vozila u Srbiji\nJapanska kompanija Nidec planira da uloži oko 1,9 milijardi dolara u fabriku motora za električna vozila u Srbiji kako bi ojačao svoju poziciju u Evropi.\nNidec je, kako je prenela agencija Nikkei, u završnoj fazi pregovora sa lokalnim vlastima o planovima za fabriku i prateći istraživački centar.\nDve strane pregovaraju o izgradnji pogona u Novom Sadu\nLokalni mediji ranije su preneli da je Nidec zainteresovan za izgradnju fabrike u Novom Sadu.\nJapanska kompanija pojačava svoja ulaganja u Evropi i Kini kako bi obezbedila svoje prisustvo na ovim glavnim tržištima električnih vozila.\nSrpski pogon postaće jedan od najvećih proizvodnih centara kompanije Nidec u Evropi\nNova fabrika u Srbiji trebalo bi do 2023. da dostigne godišnju proizvodnju od 200.000 do 300.000 motora.\nNidec će od 2022. početi da proizvodi motore za električna vozila i u Francuskoj i Poljskoj, ali će, kako navodi Nikkei, srpski pogon biti jedan od najvećih proizvodnih centara ove kompanije u Evropi.\nNIDEC je samo jedna od mnogih firmi koje su započele proizvodnju komponenata za električna vozila u EU ili planiraju da to urade\nInače, japanska kompanija je samo jedna od mnogih koje su započele ili planiraju da započnu proizvodnju komponenata za električna vozila u Evropi. Glavni razlog je namera EU da do 2050. bude klimatski neutralna, a jedna od mera da to postigne je da države članice ograniče prosečne emisije novih putničkih vozila na 95 grama po kilometru.\nProdaja električnih i hibridnih vozila u EU porasla je 62% u prvoj polovini ove godine u odnosu na isti period 2019.\nZbog toga automobilski giganti Volkswagen i Daimler pojačavaju proizvodnju električnih vozila, a američka kompanija Tesla gradi fabriku u Nemačkoj.\nU kom pravcu se kreće tržište govori podatak Evropskog udruženja proizvođača automobilada da je prodaja električnih i hibridnih vozila porasla za 62% u prvoj polovini 2020. u odnosu na 2019, i da je dostigla 399.000 vozila.\nGlavni igrači otvaraju fabrike u Evropi\nDa bi zadovoljili potražnju za komponentama, veliki proizvođači baterija za električna vozila LG Chem i Samsung SDI iz Južne Koreje već su izgradili fabrike u istočnoj Evropi.\nKako navodi Nikkei, i kineska kompanija Contemporary Amperex Technology Ltd. (CATL) i mestu Erfurt u Nemačkoj gradi fabriku vrednu dve milijarde dolara koja će proizvoditi baterije.\nJapanska kompanija Toray Industries 2022. će u Mađarskoj otvoriti pogon za proizvodnju delova za litijum-jonske baterije, dok firma Zeon planira proizvodnju u Evropi.\nTagovi: električna vozila, hibridna vozila, investicija\nPočetna » Vesti » Mobilnost » Japanski Nidec blizu otvaranja fabrike za motore za električna vozila u Srbiji\nPosao za inženjere u istraživačkom centru Continental Automotive Serbia\n13 January 2021 - Kompanija koja se bavi razvojem inovativnih tehnologija i usluga za održivu mobilnost, traži inženjere, ekonomiste, ali nudi i stažiranje.\nNema registracije vozila u Srbiji bez katalizatora i DPF filtera\n11 January 2021 - Vozila će morati da ispune standarde za izduvne gasove, kao i da imaju sve delove sistema za odvođenje i regulisanje izduvnih emisija.\n31 December 2020 - Vlada tako želi da smanji zagađenje vazduha, a 40.000 građana traži da se novac umesto u skupa vozila usmeri u zamenu peći u siromašnijim domaćinstvima.


Omerović: Hitna istraga - SandzakHaber.Net , Sandžačke Internet Novine !\nNaslovna Sandžak Novi Pazar Omerović: Hitna istraga\nOmerović: Hitna istraga\nOd Redakcija - 10. Decembra 2013. 0 91 Podeli na Fejsbuku\ntweet Novi Pazar – Gostujući na Regionalnoj televiziji narodni poslanik I član predsedništva SDPS-a Meho Omerović postavio je pitanje zašto se pojedinci bave samo Rasimom Ljajićem.\nDa li je razlog Ljajićev uspeh, i to što sa ponosom predstavlja ovaj narod.\n’’ Umesto da mu pomognemo, da budemo deo njegovog tima i zajednički grabimo ka boljem i srećnijem životu, javljaju se ljudi koji mu stalno podmeću I koji u njemu vide najvećeg neprijatelja I izdajnika. To rade isključivo i samo po nalogu’’ kazao je Omerović za Regionalnu televiziju.\n’’Insistirao sam da tužilaštvo hitno sprovede istragu i uradi svoj deo posla. Ramović mora objasniti odakle mu tako monstruozne optužbe i zašto ih ranije nije izneo već se sada setio’’ pita se Omerović.\nKLJUČNE REČIhitna istraganovi pazarOmerovic PODELI\ntweet Prethodni tekstPoruka iz Niša: Dajte nam azilante, evo vam ŽandarmerijaSledeći tekstSDP: Zukorlićeva prljava kampanja Redakcija\tPOVEZANE OBJAVEVIŠE OD AUTORA


Nepoznat termin početka košarkaške Lige BiH - Trebevic.net\nKlubovi su nezadovoljni činjenicom da nije poznat termin starta takmičenja, što im stvara probleme sa početkom priprema, kao i angažovanjem igrača.\nU savezu je zapelo oko načina na koji će biti organizovano takmičenje jer su predložene tri opcije. Po prvoj Igokea kao šampion BiH i član elitnog ranga ABA lige, te kvalifikacija za FIBA Ligu šampiona ne bi igrala ligaški dio, već bi se kao nekih ranijih godina uključila u takmičenje kada krene Liga za prvaka.\nTeoretski, Aleksandrovčani bi mogli da igraju na tri fronta, što bi im stvorilo ogromne probleme u vezi sa organizacijom, a bio bi potreban mnogo veći budžet, kao i igrački kadar da sve to isprati, dok bi mnogo utakmica bilo prolongirano zbog poklapanja termina. Drugi prijedlog bio je da svi učesnici ABA lige iz BiH (Igokea, Široki, Spars i Sloboda) preskoče ligaški dio i uključe se u Ligi za prvaka. Prema jednoj opciji svi klubovi igrali bi Ligu BiH.


Posle dva meseca ponovo raste broj zaraženih u Nemačkoj\nBERLIN - Broj slučajeva pozitivnih na korona virus u Nemačkoj se povećao nakon dva meseca kontinuiranog pada obolelih. Institut „Robert Koh” (RKI) za zarazne bolesti prijavio je 985 novih infekcija, što je ukupno povećalo broj na 3,73 miliona, što je 117 slučajeva više u poređenju sa istim danom prošle nedelje. Broj umrlih je porastao na 48, sada ukupno od početka pandemije broji 91.110, što je manje u odnosu na dnevni rast od 56 pre nedelju dana. Ministar zdravlja Jens Špan rekao je da nade zapopuštanje bezbednosnih mera ne postoje više i da one sada zavise od brzine vakcinacije. Iako će među populacijom starijom od 60 godina u Nemačkoj stopa vakcinisanih uskoro dostignuti 90 odsto, poteban je veliki napor da bi se postiglo 85 odsto vakcinisanosti kod mlađe populacije, dodao je\n05.07.2021 u 22:41\nNemačka: Neophodna masovna vakcinacija kako bi izbegao četvrti talas na jesen\nNemački centar za kontrolu bolesti saopštio je danas da bi trebalo vakcinisati 85 odsto populacije od 12 do 59 godina i 90 odsto starijih od 60 godina da bi se sprečio nov talas infekcije korona virusa u jesen i zimu „delta sojem” korona virusa. U Nemačkoj je do nedelje 56,5 odsto stanovnika primilo najmanje jednu dozu a potpuno je vakcinisano 38,9 odsto. Današnji izveštaj Instituta Robert Koh, zasnovan na matematičkom modeliranju i rezultatima istraživanja, objavljen je u trenutku kada je stopa zaraze u Nemačkoj najniža u poslednjih nekoliko meseci. Po podacima Instituta, prošle nedelje prijavljivano je pet novih slučajeva na 100.000 stanovnika, ali sada je više od polovine novih infekcija izazvano „delta sojem” virusa, prenosi Beta. U izveštaju se navodi da ako se cilj vakcinacije\n02.07.2021 u 14:49\nNemački ministar zdravlja preporučuje „mešanje” vakcina\nBERLIN – Ministar zdravlja Nemačke Jens Špan saopštio je danas da savezna država i pokrajine podržavaju preporuku Stalne komisije za vakcinaciju (Stiko) o „mešanju” vakcina. Naime, „Stiko” je preporučio da se nakon prve doze AstraZeneka da druga doza drugog proizvođača, to jest Biontek-Fajzer ili Monderna, prenosi Tanjug. Špan je kazao da ima dovoljno vakcina da se ta preporuka sprovede u delo.\n30.06.2021 u 21:06\nBERLIN - Nemačka planira da potroši 3,9 milijardi evra na 204 miliona doza vakcina za sledeću godinu kako bi se zaštitila od uskih grla u proizvodnji i imala dovoljno sredstava za nove varijante kovid-19 koje bi se mogle pojaviti ili potrebu za pojačanom vakcinacijom. Najveći deo nabavke biće 80 miliona doza mRNK vakcine BionTek-Fajzera koje je Nemačka već ugovorila kroz šemu nabavke Evropske unije, navodi se u izveštaju Ministarstva zdravlja u koji je Rojters imao uvid. Još 31,8 miliona doza stići će od Moderne, Džonson i Džonson će doprineti sa 18,3 miliona doza, a 70 miliona doza od kompanija Sanofi, Novavaks i Valneve, prenosi Tanjug.


Ministar rada Srbije: Uz podršku Švedske do najboljeg zakona o rodnoj ravnopravnosti – Južnobanatske Vesti\nMinistar za rad, zapošljavanje, boračka i socijalna pitanja Srbije, Zoran Djordjević je u razgovaru sa generalnom direktorkom švedske Agencije za rodnu ravnopravnost Lenom Ag istakao da će Srbija, uz podršku Švedske, imati najbolji zakon o rodnoj ravnopravnosti, saopštio je danas njegov kabinet.\n„Švedska je primer kako se pravilno funkcioniše u oblasti rodne ravnopravnosti i upravo zbog toga sam lično želeo da razgovaram sa ekspertima koji se bave ovom temom, s obzirom da je ona u ovom periodu od izuzetne važnosti za ministarstvo na čijem sam čelu“, izjavio je Djordjević koji je bio u zvaničnoj poseti Švedskoj.\nOn je istakao da Srbija mora da ima zakon o rodnoj ravnopravnosti primenljiv u praksi, a ne samo na papiru, i koji je po meri svih gradjana.\nOd Švedske se, kako je objasnio, očekuje pomoći pri izradi, u javnoj raspravi i medijskoj promociji kao i praćenju sprovodjenja budućeg zakona o rodnoj ravnopravnosti.\nSektor za antidiskriminacionu politiku i unapredjenje rodne ravnopravnosti, osnovan prošle godine, ove godine priprema dva zakona i pet strategijskih i akcionih dokumenata za šta bi podrška Švedske bila važna.\n„Ideja Ministarstva, za koju se nadam da će zaživeti, jeste i sklapanje strateškog partnerstva za izradu smernica za potrebe kreiranja politika u oblasti rodne ravnopravnosti sa Univerzitetom u Beogradu, kao institucije koja okuplja najveći broj visokoškolskih ustanova u Srbiji“, rekao je ministar i dodao da očekuje podršku Švedske agencije za medjunarodnu saradnju.\nUkazao je da se Vlada Srbije zalaže za jednake mogućnosti muškaraca i žena i da njihovo znanje i iskustvo želi da usmeri u napredak društva.\n„Za državu je uvek važno da gradjani rade one poslove u kojima su najbolji i za koje su se školovali i usavršavali, jer na taj način prosperitet je siguran“, rekao je Djordjević.\nGeneralna direktorka švedske Agencije za rodnu ravnopravnost Lena Ag je izrazila spremnost za saradnju, dodajući da su Švedska i Srbija uvek imale odlične odnose i da će se ta praksa nastaviti i u budućnosti, navodi se u saopštenju Ministarstva za rad, zapošljavanje, boračka i socijalna pitanja.


10-tog septembra, postojao je plan da se obori Osama bin Laden i rasturi njegova mreža 17/5/02 - 2002-05-17\nPredsjednik Bush je danas branio način na koji je postupio nakon primanja obaviještajnih informacija prije 11 septembra. Govoreći u Bijeloj kući, predsjednik je rekao, da bi učino sve što je u njegovoj moći da zaštiti Amerikance, da je znao da će neprijatelji koristiti avione za ubijanje. On je rekao da će Sjedinjene države nastaviti tražiti teroriste al-Qaide, jednog po jednog. Ranije je, glasnogovornik Bijele kuće Ari Fleischer rekao da je 10-tog septembra administracija imala plan da obori Osamu bin Ladena i rasturi njegovu terorističku mrežu al-Qaida. Gospodin Fleischer je rekao da takva direktiva još nije bila stigla do predsjednika, kada se dogodio napad. On je rekao da je memorandum predlagao da snage Sjedinjenih država rade sa NATO savezom na rasturanju al-Qaide i sbacivanju Talebana sa vlasti u Afganistanu.\nRanije je, Savjetnica za nacionalnu sigurnost u administraciji predjednika Busha, Condoleeza Rice, izjavila da je Bijela kuća znala za zavjeru o mogućim otmicama prije 11 septembra, ali da nije imala dovoljno informacija da ih spriječi. Ona je rekla da nije bilo načina da se predvidi da će teroristi otetim avionima udariti u Svjetski trgovinski centar i Pentagon. Do njene izjave dolazi nakon što je Bijela kuća priznala da je predsjednik Bush primio obavještajne podatke u augustu prošle godine o mogućim otmicama od strane sljedbenka Osame bin Ladena. Objelodanjivanje ove informacije je dovelo do zahtjeva za dodatnim informacijama o tome šta je bilo poznato prije septembarskih napada.\nPotpredsejdnik Dick Cheney je rekao da je neodgovorno nagovještavati da je Bijela kuća unaprijed imala informacije koje su mogle sprječiti tragične napade 11 septembra. Govoreći sinoć u New Yorku, gospodin Cheney je obećao punu suradnju Bijele kuće s trenutnim kongresnim istragama o mogućim neuspjesima obavještajne službe, zatraživši da se istragom zaštite povjerljivi izvori i informacije.\nPredstavnici u Kongresu naime žele znati da li je američka vlada imala dovoljno informacija kako bi izbjegla septembarske terorističke napade. U tom kontekstu, Bushova administracija se jučer našla izložena oštrim kritikama demokrata, koji zahtijevaju da znaju koliko je administracija znala o prijetnjama od otmica prije 11 septembra. Lider većine u Senatu Tom Daschle se upitao: Zašto je trebalo proći osam mjeseci da dobijemo ovu informaciju? I kao drugo, koje određene akcije je kao odgovor poduzela Bijela kuća?\nRepublikanci, uključujući lidera manjine u Senatu Trenta Lotta, su upozorili demokrate da ovo pitanje ne koriste s političkim ciljem: Da li itko zaista vjeruje da bi ovaj predsjednik, ili bilo koji predjsednik, iz bilo koje stranke, u bilo koje vrijeme, mogao znati da ćemo biti napadnuti i ne poduzeti neophodne akcije kako bi pokušao riješiti situaciju? Ne vjerujem da američki narod doista tako misli, rekao je Tom Daschle.\nU međuvremenu, dolazi do sve većih dvostranačkih poziva za stvaranjem nezavisne komisije koja će ovaj slučaj istražiti.


Muzej u Majdanpeku dobio vrednu opremu - Radio televizija Bor\nDigitalni štampač, projektor sa platnom, fotografska i oprema za skladištenje muzejskih eksponata samo je deo opreme, nabavljene u okviru projekta majdanpečkog muzeja „Očuvanje, prezentacija i zaštita kulturnog dobra“. Oprema, ukupne vrednosti blizu 700 hiljada dinara nabavljena je sredstvima Ministarstva kulture i lokalne samouprave.\nMAJDANPEK - Digitalni štampač velikog formata, projektor sa platnom, fotografska i oprema za skladištenje muzejskih eksponata samo je deo opreme, nabavljene u okviru projekta majdanpečkog muzeja „Očuvanje, prezentacija i zaštita kulturnog dobra“.\n„Realizaciju ovog projekta pomoglo je Ministarstvo kulture koje je za ove namene izdvojilo 543 hiljade dinara, kao i lokalna samouprava koja je učestvovala sa 138 hiljada. U okviru istog projekta uskoro očekujemo i police za depo, u kojem se čuvaju muzejski eksponati i građa“, kaže Snežana Jevtić, kustos u majdanpečkom muzeju.\n„Ono što najviše nedostaje ovoj zavičajnoj ustanovi je jedno terensko vozilo, kao i adekvatan prostor za stalnu muzejsku postavku“, dodaje Jugoslav Maksimović, direktor Muzeja u Majdanpeku.\nNova oprema koja je stigla u majdanpečki muzej, kao što sam naziv projekta kaže, pomoći će čuvanju, ali i prezentaciji kulturnog dobra ovog kraja. Zahvaljujući modernom štampaču velikog formata na njemu će moći da se štampaju plakati, katalozi za izložbe, dok će projektorska oprema služiti za organizovanje tematskih muzejskih večeri.\nViše iz ove kategorije – Izložba „Misterija Homolja“ u majdanpečkoj Galeriji »


Radnički punim gasom na Planinku - Sportske vesti - Savremenisport.com\nNaslovna :: Sportske vesti ::\tRadnički punim gasom na Planinku\nRadnički punim gasom na Planinku\nRukometaši Radničkog 1964 posle dva nesrećna poraza dočekuju ekipu „Planinka-prolom voda“ iz Kuršumlije u subotu 10. marta u hali „Jezero“ u okviru 14-og kola Super B lige,grupa „Istok-Zapad“.Podsećamo da su u jesenjem delu prvenstva rivali podelili bodove (25-25).\n-Pravo je vreme da se zabeleži prva pobeda u dugom delu sezone! Promenom trenera, promenjen je i naš sistem igre. Čvrstom igrom u odbrani, brzom tranzicijom iz defanzive u ofanzivu i napadom sa puno golova, pokušaćemo da pariramo protivniku. Ekipa Kuršumlije u svom sastavu ima veliki broj iskusnih igrača koji igraju izuzetno čvrst rukomet. Ne smemo da im dozvolimo da diktiraju tempo, već da nametnemo svoj stil igre i mislim da neće biti problema. Fortuna nam je okrenula leđa u prethodna dva kola i nadam se da ćemo uz pomoć naših navijača i domaćeg terena ovog puta izaći kao pobednici. Očekujem prve bodove u drugom delu sezone i povratak u pobednički ritam.- izjavio je ubojito levo krilo Radničkog 1964 Vladimir Dobrosavljević.\nPočetak utakmice je zakazan za 17:30 časova a sudiće sudijski par Vladimir Vučić i Marko Obradović iz Zrenjanina


Gradonačelnik Bakić je, tom prilikom, istakao da ova manifestacija već 15 godina okuplja najkreativnije mlade ljude Subotice i da ona svedoči da i Tehnička škola „Ivan Sarić“, kao domaćin, i sve ostale obrazovne ustanove koje učestvuju odavno razumeju važnost kreativnosti i inovacija.\n„Kako pokazuju primeri naših velikih naučnika, pronalazača i preduzetnika – u našim ljudima je najveći potencijal Srbije. Zato je važno da na ovako organizovan i sistemski način podržavamo inovativnost naših mladih sugrađana koji treba da osete koliko su nam, kao gradu i državi, bitni. Možda će upravo neki od projekata koji su ovde predstavljeni jednoga dana postati važni patenti i rešenja za mnoge probleme. Svim učesnicima ’Projektne nedelje’ želim puno uspeha i da budu ponosni na ono što izlažu u okviru ove manifestacije“, naglasio je gradonačelnik Bakić.\nZamenik pokrajinskog sekretara za obrazovanje, propise, upravu i nacionalne manjine–nacionalne zajednice, Milan Kovačević, izrazio je zahvalnost svima koji su svojim radom i zalaganjem doprineli prezentaciji inovativnih ideja na ovoj manifestaciji\n„Veliki broj održanih ’Projektnih nedelja’ govori o kvalitetu ove manifestacije i opravdanosti ideje zbog koje smo se i danas sastali. Nadam se da će nakon razmene iskustava i sumiranja utisaka o predstavljenim inovativnim idejama učesnika moći da se oceni da li je ove godine učinjen pomak u odnosu na prošlogodišnju manifestaciju“, rekao je, između ostalog, Kovačević.\nDirektor Tehničke škole „Ivan Sarić“, Željko Rajčić, naveo je da ta škola od 2007. godine organizuje „Projektnu nedelju“, kao jedinstvenu školsku manifestaciju na ovim prostorima.\n„Ove godine u pet kategorija nadmetaće se 70 projekata koje će ocenjivati 15 članova komisije koja je sastavljena od eminentnih ličnosti iz sveta obrazovanja, kulture i privrede. Takmičiće se 150 učesnika u svojim kategorijama: primenjena automatizacija i robotika; uređaji, proizvodi, sklopovi, makete i eksperimenti; informatika; aktivnosti, događaji i društveni angažman, uključujući i petu kategoriju u kojoj su projekti učenika osnovnih škola. Originalnost i kompleksnost ideje, kvalitet realizacije i ubedljivost učenika u komunikaciji sa komisijom jesu opšti kriterijumi koji vrednuju projekte odakle proističu najbolji od najboljih“, kazao je Rajčić.\nProjekti učesnika manifestacije iz šest subotičkih srednjih i isto toliko osnovnih škola izloženi su u sali Tehničke škole „Ivan Sarić“ i svi zainteresovani danas mogu da ih vide od 10.00 do 15.00 časova. Svečana dodela nagrada biće upriličena sutra, u 12.00 časova.\nU organizaciji manifestacije „Projektna nedelja“, pored Tehničke škole „Ivan Sarić“, učestvuje i Poslovni inkubator Subotica.


UČENICI 4. RAZREDA OŠ U PONEDELJAK PUTUJU U VELIKO TRNOVO – Radio Televizija Caribrod\nUčenici četvrtog razreda osnovne škole u ponedeljak će putovati na jednodnevnu ekskurziju u staru prestonicu Bugarske, Veliko Trnovo. Putovanje organizuje KIC Caribrod uz podršku Bugarskog konzulata u Nišu i u saradnji sa Državnom agencijom za Bugare u dijaspori, koja snosi troškove putovanja. Tim povodom je početkom nedelje u osnovnoj školi održan sastanak sa roditeljima učenika 4. razreda. Ovo je druga ekskurzija za učenike osnovne škole u organizaciji KIC-a. Prva je realizovana povodom početka predsedavanja Bugarske Savetom Evropske unije, a učenici su tada posetili Sofiju.\n← BALKANSKI GOSTUJE MORAVI U VLADIČINOM HANU\nOSMACI POLAŽU PROBNU MALU MATURU →\nU BELOJ PALANCI VIKEND U ZNAKU BANICE


Dupla pobeda Vesnića u Austriji (video) – ZoomUe\nby branko · 24 маја, 2015\nSPIELBERG-Srpski automobilista Milovan Vesnić osvojio je drugu pobedu na trkačkom vikendu u Austriji u Šampionatu centralne Evrope na kružnim stazama i posle četri uzastopne pobede je na prvom mestu ove prestižne serije, koja se vozi pod okriljem Svetske automobilističke federacije FIA.\nVremenski uslovi u Austriji promenili su se tokom noći,tako da je za razliku od subotnje,današnja trka vožena po gotovo idealnim uslovima.Ipak,ni današnja trka nije prošla bez incidenata.\nTrka je zbog sudara dva vozila bila prekinuta na 15 minuta već u drugom krugu u situaciji u kojoj je Vesnić već silovito vozio ispred konkurencije.Prekid nije uticao na Vesnićevu koncentraciju,tako da je u nastavku trke ponovo poveo i do kraja bez većih problema zadržao vodeću poziciju.\n“Danas sam imao lak posao,čak se nisam previše ni forsirao.Iza mene i EKO Racing tima je još jedan uspešan vikend.Četri trke ,četri pobede je uspeh koji smo priželjkivali.Odustajanja i smenjivanje konkurenata na pozicijama iza mene dodatno nam ide u prilog ,a naša bodovna razlika je sada tolika da mirno možemo da planiramo nastavak sezone”,izjavio je Vesnić posle druge trke u Austrije.\nVesnić je posle 4 trke prvi u generalnom plasmanu CEZ-a ,drugi je Čeh David Palmi,a treći srpki automobilista Zoran Kastratović.\nDo usluga opštine Čajetina lakše na unapređenom sajtu\nNext story I sledeće godine prvoligaši\nPrevious story Javor se priprema za povratak u Super ligu ,stižu i reflektori (video)


"Dogovorene ostavke" u Lučanima i Bajinoj Bašti - Politika - Dnevni list Danas\nPočetna » Vesti » Politika » „Dogovorene ostavke“ u Lučanima i Bajinoj Bašti\n„Dogovorene ostavke“ u Lučanima i Bajinoj Bašti\nAna Milošević04.01.2022. 16:36\nFoto: Prvi portal Bajina Bašta/Opština Lučani\nPredsednik Opštine Lučani Milivoje Dolović kao motiv navodi uštedu i smanjenje izbornih troškova, dok predsednica Opštine Bajina Bašta, Vesna Đurić, nije želela da komentariše taj potez.\nZa predsednika Opštine Lučani, u čijem parlamentu Srpska napredna stranka ima većinu odbornika, Milivoje Dolović, član SNS-a, postavljen je 25. januara 2019. godine.\nDo tada je obavljao dužnost zamenika predsednika Opštine Lučani. Ostavku je podneo 30. decembra, a taj potez obrazlaže smanjenjem izbornih troškova, koji bi išli na teret lokalne samouprave.\n– Redovni izbori u Opštini Lučani su u decembru ove godine. Imajući u vidu da idemo uskoro i na predsedničke i parlamentarne izbore, odlučio sam da podnesem ostavku i da sve izbore održimo 3. aprila, ušteda je jedini motiv – rekao je Dolović za Danas i istakao da SNS u Lučanima vrši vlast već tri godine, te da se „zahvaljujući rezultatima ne plaše da izađu na izbore i saznaju koliko poverenje su zaslužili kod građana“.\nDejan Janković Foto: Nenad Kovačević\nDejan Janković iz Grupe građana „Jedan tim“, koji u lokalnom parlamentu učestvuje sa dva odbornika, kaže da je SNS u ovoj opštini „preuzeo sve poluge odlučivanja“.\n– Napravili su isti potez kao i u svim opštinama gde su bili vanredni izbori. Nemamo neku reakciju na ovu situaciju, ali nam je važan 3. april. SNS u Skupštini ima većinu, nemamo mogućnost kontrole njihovih poteza. Skupštinska zasedanja traju 25 minuta, od čega se 15 minuta potroši na dnevni red i prozivanje odbornika – kaže Janković.\nMilan Radičević, nosilac liste Savez za Srbiju – Savez za Dragačevo, koja u ovom lokalnom parlamentu predstavlja opoziciju sa četiri, od ukupno 35 odbornika kaže da veruje da je „reč o dogovorenoj ostavci“.\nMilan Radičević, Foto: Privatna arhiva\n– Ne čekaju kraj mandata, već će na izbore izaći 3. aprila. Da li se nešto više krije iza toga, ne znam. Znam da njihov, lučanski tabor nije složan koliko izgleda. Postoje previranja između više struja, između načelnika Moravičkog upravnog okruga Slobodana Jolovića i na Dolovića. Da li to ima veze sa podnetom ostavkom, ne znam, ali očekujem ovih dana rasplet situacije, kaže Radičević za Danas.\nOstavku na svoju funkciju, podnela je i predsednica Opštine Bajina Bašta, Vesna Đurić, a ta odluka trebalo bi da se pred odbornicima nađe na prvoj sledećoj sednici.\nOna je, kao kandidat Srpske napredne stranke, za predsednicu Opštine izabrana 15. septembra prošle godine. Motive za ovaj postupak nije želela da komentariše za Danas.\nLokalni parlament u Bajinoj Bašti čini 30 odbornika Srpske napredne stranke, a slede SPS-JS sa devet odborničkih mandata, dok SRS, SPAS i SNP imaju po dva odbornička mandata.\nLidija Šarac, odbornica Srpske narodne partije kaže da su u prethodnom periodu, jedina „uslovna opozicija bili odbornici SNP-a“.\n– Mislim da je predsednica napravila pravi potez, zbog nagomilanih problema koje je nasledila. Imala je lošu saradnju sa drugima u vlasti. Koliko znam, njen čin je lični, ali se poklapa sa stavom SNS centrale u predizbornom momentu – kaže Šarac.\n– Mi iz SNP-a smo insistirali na uključivanju javnosti u rad lokalnog parlamenta, ali to se do sada nije desilo. Zasedanja su bila pasivna, a odluke donošene na njihovim sastancima koji su prethodili skupštinama. Ukazivali smo na probleme i predlagali amandmane, koji nisu prolazili, ali javnost to ne zna, objašnjava Šarac.\nOna ističe da Opština Bajina Bašta ima mnogo problema, a kao nelogičnost navodi to da prošlogodišnji budžet opštine nije utrošen.\n-Prosto je neverovatno da imate alat koji ne koristite, dok problemi ostaju svakodnevno vidljivi u životu građana, rekla je Šarac za Danas.\nostavkepredsednica Opštine Bajina BaštaPredsednik opštine LučaniBajina BaštaLučaniUžice


Lin je otkrio da je spreman, da je izdržao sve fizičke testove izdržljivosti posle operacije kolena, ali da on neće doneti konačnu odluku o povratku na teren. Na poslednjem treningu, proveo je 40 minuta na terenu šutirajući iz svih pozicija.\n"Osećam se odlično. Polako se vraćam u ritam i jako sam zadovoljan kako mi teče oporavak. Ipak, ne želim da žurim sa povratkom na teren", rekao je Lin a prenosi košarkaški portal Sporting news.\nPrema rečima trenera Niksa Majka Vudsona, tim računa da će im se Lin pridružiti u polufinalu Istoka, ukoliko se dogodi sa prethodno eliminišu Majami.\n"Moj plan je da sa Linom u polufinalu Istoka krenemo ka velikom finalu", optimistično je izjavio Vudson.\nŠto se Hita tiče, oni se ne opterećuju situacijom oko igračkog kadra Niksa, a neki od igrača poput Lebrona Džejmsa jedva čekaju početak plej-ofa, ubeđeni da im se sada neće dogoditi da stanu na poslednjem stepeniku pred šampionskim prstenom.


JKP Vodovod: Dnevne restrikcije zbog povećane mutnoće vode u Trnovču\nPalanka u četvrtak bez vode i od 12 do 18 sati\nDodatni problemi sa vodosnabdevanjem u Palanci. Kako je za TV Jasenicu potvrdio, direktor JKP Vodovod Miodrag Mihajlović u četvrtak, 19. maja, na snazi su bile, pored večernjih i noćnih, i dnevne restrikcije. Prvobitno planirane od 12 do 16 sati u celom gradu, ali vode nije bilo do 18 časova.\nRazlog je, kako ističe čelnik Vodovoda, velika zamućenost vode, koja dotiče sa izvorišta u Trnovču i koja nije za upotrebu. Zbog toga Vodovod raspolaže samo sa količinama vode sa palanačkiog izvorišta, koje nisu dovoljne za dnevnu potrošnju.\nInače, režim večernjih i noćnih isključenja vode nastavlja se i u narednom periodu.


O UniTransModelu - UniTransModel - Planiranje putovanja na području Vojvodine i Dél-Alföld regije\nPreuzmite UniTransModel aplikaciju za mobilne uređaje\nNosilac projekta je Javno gradsko saobraćajno preduzeće Novi Sad, a partner na projektu je Univerzitet iz Segedina. Projekat „UniTransModel“ - „Zajednički informacioni sistem javnog prevoza kao objedinjeni model“ je projekat koji se ralizuje u okviru IPA programa prekogranične saradnje Srbija-Mađarska.\nProjekat „UniTransModel“ pokriva oblast informacione tehnologije u javnom prevozu, i ima za cilј rešavanje problema nedostatka informacija o javnim prevoznim sredstvima i mogućnostima putovanja u prekograničnom regionu između Srbije i Mađarske. U okviru projekta kreiran je jedinstvеn informacioni sistem o javnom saobraćaju.\nKonačan rezultat projekta „Zajednički informacioni sistem javnog prevoza kao objedinjeni model“ je zajednički webportal za krajnje korisnike čija je svrha planiranje putovanja na teritoriji Vojvodine i Del-Alfeld regije. Krajnji korisnik ima mogućnost da unese željene geo tačke odlaska i dolaska sa parametrima kao što su vreme polaska, prevozno sredstvo i prioritet u vezi cene ili ukupnog vremena putovanja. Odgovor je lista potencijalnih planova putovanja koji zadovoljavaju zahtevani kriterijum. Takođe, postoji mogućnost za prikazivanje plana putovanja na mapi. Korisnik ima mogućnost pretraživanja podataka sačuvanih u bazama podataka: trase, linije, putovanja, stajališta.\nProjekat UniTransModel stimuliše putovanje sredstvima javnog prevoza i turizam. Projekat se direktno bavi temama kao što su zdravlje, bezbednost i životna sredina. Korisnici imaju mogućnost za pretragu zdravih vidova putovanja (npr. iznajmljivanje bicikla), a hodanje je takođe jedna od opcija za planiranje putovanja. Stimulisanjem upotrebe javnog prevoza zalažemo se i promovišemo ekološka sredstva prevoza, kao i bezbednost na putu smanjenjem broja automobila na putevima.\nProjekat pruža mogućnost turistima da nauče nešto više o Srbiji i Mađarskoj omogućavajući im da pretražuju turističke lokacije kroz aplikacije koje su razvijene. Na ovaj način projekat doprinosi razvoju lokalne ekonomije.


Zajednički energetski projekti sa KfW vredni 1,5 milijardi evra\nPotpredsednica Vlade Republike Srbije i ministarka rudarstva i energetike Zorana Mihajlović razgovarala je danas sa predstavnicima Nemačke razvojne banke (KfW) o nastavku uspešne saradnje u energetskom sektoru.\nMihajlović je, tokom sastanka sa regionalnim direktorom KfW za Jugoistočnu Evropu Klausom Milerom i direktorom KfW-a u Srbiji Rudigerom Hartmanom, istakla da ministarstvo na čijem je čelu realizuje mnogo projekata u energetici u saradnji sa ovom bankom.\nOna je izrazila zahvalnost na podršci KfW u cilju efikasnijeg sprovođenja zelene agende, podsetivši na to da je Srbija izmenila zakone u energetskom i rudarskom sektoru i da priprema novu strategiju razvoja energetike do 2030. godine, sa vizijom do 2050.\nPotpredsednica Vlade je ukazala na to da se radi i na izradi integrisanog plana za klimu i energetiku, poručivši da Srbija želi da bude lider u regionu, kada je reč o energetskoj efikasnosti, energetskoj tranziciji i zelenoj agendi.\nKfW banka je naš važan partner, naglasila je Mihajlović i precizirala da ukupna vrednost realizovanih projekata, kao i onih koji su u toku ili u planu iznosi skoro 1,5 milijardi evra.\nOna je navela da se mnogo radi na projektima povećanja energetske efikasnosti, posebno u domaćinstvima, dodavši da je osnovan Fond za energetsku efikasnost, kao i da se poseban akcenat stavlja na podršku građanima da postanu proizvođači energije kroz postavljanje solarnih panela.\nMiler je naglasio da je za KfW veoma važna saradnja sa Srbijom, posebno u energetskom sektoru, ocenivšpi da je bitno to što je Srbija izmenila pomenute zakone i što se, u skladu sa tim, preduzimaju inicijative koje se odnose na ciljeve zelene agende.\nOn je ukazao na to da je ova banka zainteresovana da podrži investiranje u energetsku efikasnost i obnovljive izvore energije, preciziravši da je samo za javne investicije planirano 75 miliona evra.\nFond za energetsku efikasnost je, takođe, veoma interesantan za nas, a želimo da vas podržimo i u pogledu energetske tranzicije i izgradnje kapaciteta za proizvodnju energije iz obnovljivih izvora, kao što je i vetropark Kostolac, poručio je Miler.


Uspešna nedelja za mlađe selekcije Crvene zvezde - Moja Crvena Zvezda\nPankov: Zvezda ima DNK pobednika\nI opet akcenat na kondiciji\nWABA U17: Dva poraza u Zagrebu u…\nŠakota: „Uvek moramo da igramo na pobedu.…\n17.kola ABA j.t.d. lige: Zvezda protutnjala kroz…\nDegenek: Postigao sam svetski gol\nProdaja karata za utakmicu sa liderom Evrolige…\nLetnji kamp 2020: Crveno-beli tim te čeka,…\nTurina: Članstvo u Zvezdi je priča o…\nCrvena zvezda gostuje ekipi Igokee\nFeatured Važne vesti Važno Košarka Mlađe kategorije Najnovije\nod Moja Crvena zvezda nov 21, 2019 052\nJuniori našeg kluba savladali su vršnjake Mega Bemaks 85:77 u utakmici 5.kola “Roda” lige Srbije . Naši juniori prikazali su izvanrednu igru u drugom poluvremenu, i u potpunosti nadoknadili veliki zaostatak koji su imali tokom prve četvrtine u dvorani “Mega Faktori”.\nUtakmicu su definitivno prelomili u poslednjoj deonici i stigli do vrlo važne pobede uz 22 poena Ostojića i osam asistencija i 20 poena Manojlovića uz sedam skokova i pet asistencija koji su bili najefikasniji kod crveno-belih.\nMega Bemaks – Crvena zvezda mts 77:85 (23:13, 15:26, 23:22, 16:24)\nCrvena zvezda mts: Manojlović 20 (7sk, 5as), Bošnjak, Ostojić 22 (4sk, 8as), Dobrašinović 1, Dimitrijević 4 (5sk), Joksimović 6 (4sk), Šaranović, Uskoković 3, Blagojević 16 (4sk, 5ul), Branković 8, Ilić, Radosavljević 4.\nEkipa Crvene zvezde trenutno deli prvo mesto na tabeli sa ekipama Mege, Partizana i Slobode sa skorom 4-1.\nKadeti su tokom prethodna četiri dana bili još produktivniji, zabeležili su dve ubedljive pobede. Crveno-beli su prvo u subotu savladali ekipu „Dinamik VIP“ rezultatom 82:63 u utakmici 5.kola juniorske Triglav lige. Ovu utakmicu obeležio je kvartet igrača koji su vodili Crvenu zvezdu do sigurne pobede: Branković je ubacio 24 poena, Vukas 21, Šaranović sa 13, i Matović koji je uz 7 poena imao čak 11 skokova.\nCrvena zvezda mts – Dinamik Vip 82:63 (21:15, 21:13, 18:15, 22:20)\nCrvena zvezda mts: Vukas 21, Andrić, Radaković 3, Malavražić, Mihailović 8 (5as), Pavlović 1, Šaranović 13, Čubranović, Matović 7 (10sk), Topalović 2, Gačić, Branković 24 (5sk).\nSamo četiri dana kasnije, u zaostalom meču 4.kola Triglav lige, juniori su blistali i fenomenalnom igrom savladali ekipu Mega Bemaksa sa ubedljivih 82:53 i to kao gosti u dvorani „Mega Faktori“.\nOd starta utakmice, ekipa koju sa klupe vodi trener Miloš Obrenović kontrolisala je potpuno utakmicu i dešavanja na parketu, a već na poluvremenu bilo je ogromnih 51-31. Do kraja utakmice nije bilo velikih dilema, crveno-beli su sigurnom igrom stigli do važih bodova u derbiju ne samo ove runde, već i prvog dela šampionata. Ognjen Matović sa 15 poena i 9 skokova je bio najefikasniji, ali je imao i puno raspoloženih saigrača. Mihailović je dodao 13, Vukas i Branković po 12 poena.\nMega Bemaks – Crvena zvezda mts 53:82 (17:26, 14:25, 10:12, 12:19)\nCrvena zvezda mts: : Vukas 12 (4sk), Andrić 3, Radaković 4, Malavražić, Mihailović 13 (8sk), Pavlović 6, Šaranović 7, Čubranović 8, Matović 15 (9sk), Topalović 2, Radojević, Branković 12.\nCrvena zvezda je na vrhu tabele sa skorom 5-0, a narednog vikenda sledi gostovanje u Novom Sadu, ekipi „Star-a“.\nJuniori će tokom vikenda u nedelju od 14 časova u dvorani „Basket Siti“ dočekati ekipu „Dinamika VIP“.\nThe post Uspešna nedelja za mlađe selekcije Crvene zvezde appeared first on SD Crvena zvezda.\nMoja Crvena zvezda jan 28, 2020 jan 28, 2020\nMoja Crvena zvezda jan 28, 2020\nWABA U17: Dva poraza u Zagrebu u okviru IV turnira\nŠakota: „Uvek moramo da igramo na pobedu. Nemamo prava na kikseve“\nVladimir jan 27, 2020\n17.kola ABA j.t.d. lige: Zvezda protutnjala kroz Laktaše\npunkerstein jan 27, 2020\nMoja Crvena zvezda jan 27, 2020\nProdaja karata za utakmicu sa liderom Evrolige od utorka\nLetnji kamp 2020: Crveno-beli tim te čeka, priključi se!\nTurina: Članstvo u Zvezdi je priča o emocijama\nMilošević: „Drugo poluvreme je ono što želimo“\nMoja Crvena zvezda jan 26, 2020\nNovi trileri juniora i polovičan uspeh\nVladimir jan 26, 2020\njan 28, 2020 jan 28, 2020 0


Izveštaj o Iraku: Britanija neopravdano ušla u rat! - Nova Borba\nIzveštaj o Iraku: Britanija neopravdano ušla u rat!\nProcene o pretnji koju predstavlja Sadam Husein su bile predstavljane sa neopravdanom sigurnošću. Konsekvence intervencije u Iraku su bile potcenjene, navodi se u izveštaju\nVelika Britanija se odlučila na vojnu invaziju u Iraku pre nego što su iscrpljena sva mirna rešenja, navodi se u dugo čekanom izveštaju Džona Čilkota.\nU izveštaju "Istraga o Iraku" se dodaje da obaveštajni podaci koji su opravdavali odluku o intervenciji nisu bili dovoljno čvrsti.\n- Procene o pretnji koju predstavlja Sadam Husein su bile predstavljane sa neopravdanom sigurnošću. Konsekvence intervencije u Iraku su bile potcenjene, a planiranje invazije nije bilo adekvatno - rekao je Čilkot.\nIstraga koja je trajala sedam godina i koštala je deset miliona funti trebalo bi da baci novo svetlo na odluku Britanije i Tonija Blera da se uključi u borbu protiv Sadama Huseina. Ceo izveštaj izrađen je u 12 tomova, a biće objavljen u celosti na internetu.\nČilkot je rekao da je istraga ustanovila da su SAD i Britanija podrivali autoritet Saveta bezbednosti Ujedinjenih nacija, tako što su insistirali na vojnoj intervenciji, pre nego što su iscrpljene sve mirne alternative.\n- Bler je obaveštajna saznanja o oružju za masovno uništenje predstavio parlamentu sa sigurnošću koja nije imala utemeljenje. Bler je rekao da postoji realna opasnost da se teroristi domognu takvog oružja, a bio je upozoren da bi invazija samo uvećala opasnost od Al Kaide i tako uvećala takvu mogućnost - rekao je Čilkot.\nKako je podvukao, sada je jasno da je politika prema Iraku "građena na osnovu loših obaveštajnih podataka i procena".\n- Takve procene niko nije dovodio u pitanje, a to je moralo da se učini - rekao je Čilkot.\nU iščekivanju ovog izveštaja, bivši predsednik škotske vlade Aleks Salmond izjavio je da bi bivšem britanskom premijeru Toniju Bleru moglo da se sudi za ratne zločine pred škotskim sudom.


Korigovane cene testiranja na prisustvo virusa SARS-CoV-2 na lični zahtev - eVršac\nPodsećamo sugrađane da je u skladu sa zaključkom Vlade Republike Srbije, Dom zdravlja Vršac otpočeo sa vršenjem RT-PCR i ANTIGENSKOG testiranja na prisustvo virusa SARS-CoV-2 na lični zahtev građana.\nTestiranje će se vršiti svakog dana od PONEDELjKA do PETKA u vremenskom periodu od 07.00 do 8.30 časova u prostorijama Službe polivalentne patronaže (prvi sprat, kod službe stomatologije). Rezultati antigenskog testiranja dobijaju se u roku od 15 minuta od obavljenog testiranja, dok se rezultati RT-PCR testiranja dobijaju u toku istog dana do 19 časova.\nRT-PCR testiranje vršiće se po ceni od 9.000,00 dinara za državljane Republike Srbije, strane državljane sa stalnim nastanjenjem ili regulisanim privremenim boravkom u R. Srbiji, kao i za članove stranih diplomatskih ili konzularnih predstavništava i članova njihovih porodica, kao i za sve druge strane državljane.\nAntigensko testiranje vršiće se po ceni od 3.500,00 dinara za državljane Republike Srbije, strane državljane sa stalnim nastanjenjem ili regulisanim privremenim boravkom u R. Srbiji, kao i za članove stranih diplomatskih ili konzularnih predstavništava i članova njihovih porodica, kao i za sve druge strane državljane.\nModel uplatnice za pružanje traženih usluga možete pronaći na sajtu Doma zdravlja Vršac kao i zvaničnoj veb stranci Grada Vršca.